بافڵ تاڵەبانی: دیاردەی تیرۆر فراوانتر دەبێت\nسەركردەیەكی كورد هۆشداری دەدات كە پێویستە حكومەتەكانی رۆژئاوا هاوكاربن لە چارەسەر كردنی قەیرانەكانی كوردستان، بەر لەوەی داعش خۆی ڕێك بخاتەوە.\nبافڵ تاڵەبانی، راگەیاندوە: ئاهەنگگێڕان بەبۆنەی شكستهێنانی تیرۆر لە عێراق بۆ بەهەند وەرنەگرتنە‌و، داوای لە بەریتانیەكان كرد گفتوگۆ بكەن بۆ كۆتایی هێنان بە رووبەرووبوونەوەی نێوان هێزەكانی عێراق‌و كوردستان كە پێشتر هاوپەیمان بون لە شەڕی دژ بە گروپە تیرۆریستەكان.\nتاڵەبانی، دەڵێت: داعش كۆتایی نەهاتوە‌و ئەو كێشەیەش نەدۆڕاوە، هەموو ئەوەی دەیبینین تەشەنەكردنی جەنگی جیاوازە كە رق‌و رەگەزپەرستی زیاتر دەكات‌و دیاردەی تیرۆر فراوانتر دەكات.\nرونیشیكردەوە: هەموو كات هەمان شتە، تیرۆر بە ناوێكی ترەوە دەگەڕێتەوەو توندترو توندتر‌و توندتر دەبێت‌و بە رەهایی داعش كۆتایی نەهاتوە.\nوتیشی: من ئێستا لە لەندەنم بۆ ئەوەی كۆمەڵی نێودەوڵەتی قایل بكەم بەوەی هاوكاربن لە دەست پێكردنی گفتوگۆ لە نێوان هەرێمی كوردستان‌و حكومەتی ناوەندی لە بەغدا بەر لەوەی دۆخەكە خراپتر ببێت.\nجەختیشیكردەوە: پێویستە رووبەرووبوونەوەكان كۆتایی بێت بۆ ئەوەی وڵاتەكە بەرەو پێش بروات.\nرۆژنامەكە، نوسیویەتی كە توندتر بونی دۆخەكە دەگەرێتەوە بۆ باسی سەربەخۆیی‌و ریفراندۆم، بەڵام بافڵ تاڵەبانی، دەڵێت: "ئەو زنجیرەیەی گەیشتە بابەتی سەربەخۆیی كورد، دەگەڕێتەوە لانیكەم بۆ دەیەیەك".\nدەشڵێت: لەدەستدانی هەر سەرچاوەیەكی نەوتی ناوچەكەی لە رۆخی هەرەسی ئابوری نزیك كردۆتەوە‌و حكومەتی هەرێمیش دارایی پێویستی لەبەردەستدا نەماوە بۆ پێدانی موچە.\nلە كۆبونەوەیەكیشدا لەگەڵ ئەلاستیر بورت-ی بەرپرسی خۆرهەڵاتی ناوەراست لە وەزارەتی دەرەوە، بافڵ تاڵەبانی داوایكرد بەریتانیا فشار بخاتە سەر بەغدا بۆ ئەوەیی پشكی هەرێم لە داهاتی نەوت بدات وەك ئەوەی لە دەستوری عێراقدا هاتوە‌و لەسەدا 17 یە.\nجەختیشیكردەوە: هەموو شتێكی تر دەكرێت لە وردەكاری باسی لەسەر بكرێت، بەڵام ئێمە لە هەرێمی كوردستان پێویستمان بەوەیە كە موچە بدەین‌و خەڵك پێویستی بە موچەیە، ئەوەش رەوا نییە خەڵكی كوردستان برسی بكرێن بەهۆی هەڵەی سیاسی هەندێك سیاسەتمەدارەوە.\nبافڵ تاڵەبانی، رایدەگەیەنێت: هیچ كینەیەكم بەرامبەر بە كۆمەڵی نێودەوڵەتی نیە، هەموان لە لەندەن بۆ واشنتن‌و بۆ تاران‌و هەروەها بەغدا وەك رۆژی روناك هەڵوێستیان رون بوو بەرامبەر بە ئەنجامی ریفراندۆم، دەشڵێت: "هەموو كارتەكان لەسەر مێزی گفتوگۆ بون‌و پێیان وتین كە ئەمە رودەدات، ئەگەر پێیان نەوتینایە ئەوا پێموابوو كە ناپاكیمان بەرامبەر كراوە، بەڵام هەموان پێیان وتین كە ئەمە رودەدات".\nهەروەها رەخنە لە سەركردایەتی كورد دەگرێت لەنێوانیشیاندا خودی حزبەكەی بەهۆی كەلەرەقی‌و ناكۆكیەوە. جگە لەوەی ژمارەیەك راوێژكاری بیانی كە بەڕێز بارزانی-یان بەرەو هەڵەیەكی گەورە هاندا.\nبافڵ تاڵەبانی، روونیشیكردووەتەوە: سەركردایەتی كورد گفتوگۆیەكی 11 سەعاتیان فەرامۆش كرد كە لەگەڵ ئەمریكیەكان كرا‌و ئەمریكییەكان قایل بون كە پشتیوانی ریفراندۆم بكەن ئەگەر دوو ساڵ دوابخرێت تا نەبێتە كۆسپ لەبەردەم جەنگی دژ بە داعش‌و هەروەها دەرفەتی سەركەوتنی حەیدەر عەبادی لە هەڵبژاردنەكانی ساڵی 2018.\nهەروەك رەتیشیكردەوە: خۆی یان هەندێ فەرماندەی سەربازی تر لە كارەساتی دوای ریفراندۆم خەمسارد بوبێتن یان دەستیان لەو كارەساتەدا هەبوبێت‌و، وتی: "ئەوە هاوكێشەیەكی زۆر سادە بوو، ژمارەیەكی زۆر لە ئامێر‌و كەلوپەلی سەربازی گەورە هەبوو كە پێویستی بە سیستمی چەكی پێشكەوتوو بوو بۆ تێكشكاندنیان‌و ئێمەش چەكی پێویستمان لەو بوارەدا نەبوو".\nدەشڵێت: پێش ئەوەی شەڕ ببێت، وتم: "تكایە ئەوە لەبەرچاو بگرن"، بەڵام تەنیا وەڵامی ئەوەم درایەوە كە: پێشمەرگە ئازایە.\nوتیشی: راستە پێشمەرگە ئازایە، بەڵام ئازایەتی دەتوانێت چی بكات بەرامبەر بە تانك؟.\nراشیگەیاند: پێویستە ئەمە وەك بانگەشەیەك بێت بۆ ڕابون بەمەبەستی كۆتایی هێنان بە ناكۆكییە مێژووییەكان بە تایبەت لە نێوان ئێمە‌و پارتی كە بەڕێز بارزانی سەرۆكایەتی دەكات‌و، هەردوولا لە نەوەدەكان شەڕی ناوخۆمان كرد‌و، وتی: "سەرەتا پێویستە ماڵی خۆمان رێك بخەینەوە، ئێمە پێویستمان بە یەكخستنی دەنگی كوردە".\nدوپاتیشیكردەوە: ئەگەر هەرێم وەك ناوچە‌و قەوارە لەدەست بدەین، ئەگەر عێراق ئێمە دابەش بكات‌و بۆ دەسەڵاتی خۆی یاریمان پێ بكات، ئەوا راشكاوانە دەڵێم هیچ گرنگ نییە ئەو كاتە كێ بەرپرسە لەوە.


هۆشیار زێباری سه‌رۆك كۆماری داهاتووی عێراقه\nKurdistan24 هه‌ولێر 09:56 2022/01/25\nتارق حه‌رب، شاره‌زای یاسای ده‌ستووریی\nکوردستان تارق حه‌رب سه‌رۆك كۆمار هه‌ڵبژاردنی 2021ی عێراق\nبڕیاره ئه‌مڕۆ دادگای فیدراڵی له باره‌ی ده‌ستووریی بوونی دانیشتنه‌كه‌ی رۆژی 9ی ئه‌م مانگه‌ی ئه‌نجوومه‌نی نوێنه‌ران بڕیار بدات، كه تێیدا ده‌سته‌ی سه‌رۆكایه‌تی ئه‌نجوومه‌نی نوێنه‌ران هه‌ڵبژێردران. هاوكات واده‌ی هه‌ڵبژاردنی سه‌رۆك كۆماریش نزیك بووه‌ته‌وه و تارق حه‌رب، شاره‌زای یاسای ده‌ستووریی پێی وایه براوه‌ی یه‌كه‌م و كۆتایی پرۆسه‌كه هۆشیار زێباریی، كاندیدی پارتییه، چونكه پشتیوانی سه‌رۆك بارزانی و سه‌در و حه‌لبووسی هه‌یه.\nله میانی به‌شداریكردنی له ژووری هه‌واڵی كوردستان24، له وه‌ڵامی پرسیاره‌كانی بێژه‌ری ژووری هه‌واڵ، تاریق حه‌رب سه‌رنجی خۆی له باره‌ی بڕیاری سبه‌ی دادگای ئیتیحادی خسته‌ڕوو.\nتاریق حه‌رب له‌و باره‌یه‌وه، گوتی: "بڕیاری دادگای فیدراڵ هه‌رچی بێت، ئه‌گه‌ر له به‌رژه‌وه‌ندی دانیشتنی شه‌رعی رۆژی 9ی كانوونی دووه‌م بێت، یاخود له دژی دانیشتنه‌كه بێت، هه‌ر یه‌كه، چونكه دانیشتنه‌كه ره‌وایه‌تی هه‌بوو، شه‌رعی بوو، كاته‌كه به گوێره‌ی یاسا دیاریكراو بوو. سه‌رۆك حه‌لبووسی وه‌ك سه‌رۆكی په‌رله‌مان هه‌ڵبژێردرا و حاكم زاملی و شاخه‌وان عه‌بدوڵڵا وه‌ك جێگرانی سه‌رۆك هه‌ڵبژێردران".\nگوتیشی: "ئه‌گه‌ر دادگای ئیتیحادی ئه‌و دانیشتنه‌ی به ده‌ستووریی نه‌زانی، ئه‌وا؛ ده‌بێت له ماوه‌ی ته‌نیا نیو كاتژمێردا هه‌ڵبژاردن بكرێته‌وه".\nهه‌روه‌ها گوتی: "بڕوام وایه ره‌وایه‌تی پێ ده‌دات، چونكه چوار له‌سه‌ر پێنجی خه‌ڵكی عێراق به دیارییه‌وه بوون و بینیان چۆن هه‌ڵبژاردنی ده‌سته‌ی سه‌رۆكایه‌تی به‌ڕێوه‌چوو".\nروونیشیكرده‌وه، ئه‌گه‌ر دادگای ئیتیحادی دانیشتنه‌كه‌ی به ده‌ستووریی نه‌زانی، ده‌بێت ته‌نیا له نیو كاتژمێردا، ده‌سته‌ی سه‌رۆكایه‌تی ئه‌نجوومه‌نی نوێنه‌ران هه‌ڵبژێردرێن.\nجه‌ختیشیكرده‌وه، دانیشتنی رۆژی 9ی كانوونی دووه‌م، گه‌ڕانه‌وه‌ی تێدا نییه و ئه‌وه‌ی كرا، هێزێكی زیاتری به‌خشی.\nئاماژه‌ی به نه‌یارێتی پرۆسه‌كه دا و گوتی: ئه‌وه‌ی روویدا، كاردانه‌وه‌ی هه‌ندێك په‌رله‌مانتاران بوو، كه چاویان به بڕیار و خواست و ئیراده‌ی سه‌رۆك بارزانی و حه‌لبووسی و سه‌در هه‌ڵنه‌ده‌هات. له‌و بڕوایه‌دام ئه‌مه له هه‌موو لایه‌كه‌وه یه‌كلا كراوه‌ته‌وه. بڕیاریش هه‌ر به‌و ئاراسته‌یه ده‌درێت.\nسه‌باره‌ت به پرسی سه‌رۆكایه‌تی كۆمار ، تاریق حه‌رب گوتی: له به‌غدا شتێكی باوه، ده‌بێت بزانین، ئه‌وه‌ی نوێیه، كاتێك فه‌خامه‌تی سه‌رۆك بارزانی قسه ده‌كات، سه‌ره‌تا پشتیوانی لێكردووه به‌ر له‌وه‌ی قسه ده‌كات، ئێستا محه‌مه‌د حه‌لبووسی له بری زیاتر له په‌نجا په‌رله‌مانتار قسه ده‌كات و سه‌دریش زیاتر له سه‌د كه‌سی له‌گه‌ڵه و پارتیش به هه‌مان شێوه‌یه. له‌و بڕوایه‌دام هه‌ر بڕیارێك له لای حه‌لبووسییه‌وه ده‌ربكرێت، سوننه پشتیوانی لێده‌كه‌ن و سه‌دریش شیعه‌كان پشتیوانی لێده‌كه‌ن و ئه‌وه‌ی له لایه‌ن سه‌رۆك بارزانیشه‌وه ده‌وترێت له لایه‌ن كورده‌وه پشتیوانی ده‌كرێت.\nگوتیشی: پرسی سه‌رۆك كۆمار یه‌كلا كراوه‌ته‌وه بۆ هۆشیار زێباری، له راپرسییه‌كانیشدا ئه‌گه‌ر سه‌رنج بده‌ین، هه‌موو بۆچوونه‌كان به‌و ئاراسته‌یه‌ن. ئه‌و ژماره‌ی نوێنه‌رانه‌ی له ئه‌نجوومه‌نی نوێنه‌ران به‌شدار ده‌بن، به‌شی ئه‌وه ده‌كه‌ن، كاندیدی پارتی بۆ سه‌رۆك كۆمار سه‌ركه‌وێت.\nدووپاتیشیكرده‌وه، ئه‌و ناڕه‌زایه‌تیانه‌ی هه‌ن، دوورن له ده‌ستووریی بوون، هۆشیار زێباری به ئاسانی و خێرایی ده‌توانێت بگاته پۆستی سه‌رۆكایه‌تی كۆمار.\nتاریق حه‌رب هه‌روه‌ها گوتی: كوتله‌ی گه‌وره كوتله‌ی سه‌درییه، له هه‌ڵبژاردندا یه‌كلا بووه‌ته‌وه، دواتر راسپاردن هه‌یه و پێكهێنانی كابینه‌ی به دوادا دێت. ده‌نگدان هه‌یه و هه‌موو شتێك له رێگه‌ی ده‌نگدان یه‌كلا ده‌كرێته‌وه، زۆر ئه‌سته‌مه چوارچێوه‌ی هه‌ماهه‌نگی بتوانێت 165 ده‌نگ به‌ده‌ست بهێنێت. ئێستا له‌گه‌ڵ هه‌رسێ كوتله گه‌وره‌كه، دوو كاندیدی دیكه هه‌یه، به‌ڵام مه‌حاڵه بتوانن ئه‌و رێژه‌یه به‌ده‌ستبهێنن، كه شكست به كاندیدی پارتی بهێنن. به هیچ شێوه‌یه‌ك له ده‌نگدان ئه‌وه روونادات و هیچ كاندیدێكی چوارچێوه‌ی هه‌ماهه‌نگی ناتوانێت بگاته پۆستی سه‌رۆك كۆمار. چونكه كاندیدی پارتی له لایه‌ن حه‌لبووسی و سه‌در و سه‌رۆك بارزانییه‌وه پشتیوانی لێده‌كرێت.\nله باره‌ی رابردووی هۆشیار زێباری و فوئاد حوسێنه‌وه، ئه‌و شاره‌زا ده‌ستوورییه گوتی: من كه‌سێكی عه‌ره‌بم، له‌و بڕوایه‌دام، ئه‌وه‌ی هۆشیار زێباری پێشكه‌شی به عه‌ره‌بی كردووه، شتێكی زۆر باش بووه و ته‌نانه‌ت یه‌ك دیناریشی بۆ هه‌رێمی كوردستان خه‌رج نه‌كردووه، كه ره‌زامه‌ندی لایه‌نه‌كانی دیكه‌ی عێراقی له‌سه‌ر نه‌بێت. فوئاد حوسێنیش ئه‌زموونێكی زۆر باشی هه‌بووه له په‌یوه‌ندی نێوده‌وڵه‌تی و كه‌سایه‌تی زۆر باش و سوودمه‌ند بوون بۆ عێراق، ئه‌وانه‌ی له حكومه‌تی عێراق به‌شداریان كردووه و رۆڵیان گێڕاوه.\nسه‌رنجی بۆ ئه‌وه‌ش راكێشا، هه‌ریه‌ك له هۆشیار زێباری و فوئاد حوسێن جوانترین ئه‌زموونیان له مێژوویی فه‌رمانڕه‌وایی عێراق پێشكه‌ش كردووه و هیچ جیاوازییه‌كیان له هه‌ولێره‌وه تا به‌سره له‌گه‌ڵ هیچ كه‌س و لایه‌نێكدا نه‌كردووه.\nئه‌وه‌شی گوت: ئێستا كوتله‌ی سه‌رۆك بارزانی و سه‌در و حه‌لبووسی رێككه‌وتوون حكومه‌تێكی زۆرینه‌ی سیاسی پێكبهێنن و كاتێك بڕیاریان داوه، بڕیاره‌كانیان جێگیر بوون و توانیان له هه‌ڵبژاردنی نوێنه‌ران بۆ ده‌سته‌ی سه‌رۆكایه‌تییدا ئه‌وه بسه‌لمێنن. له‌و بڕوایه‌دام له ماوه‌ی دوو ساڵدا ئه‌و حكومه‌ته نوێیه كاریگه‌ری خۆی له‌سه‌ر هه‌موو ناوه‌نده‌كان ده‌رده‌خات.


ئەو خۆراکانەی جەستە لە تەمبەڵی رزگار دەکەن\n2016-12-21 [09:44 AM]\nزۆرێک لە ئێمە بەدەست تەمبەڵی و لەشگرانبوونەوە دەناڵێنین کە توانای ئەنجامدانی چالاکییەکانمان نامێنێت، ئەوەش چەند ھۆکاری ھەیە، لەوانە وەرزش نەکردن و خراپی سیستمی خۆراک یان دووگیانی لە ئافرەت، توێژینەوەکان باسی چەند جۆرێک خواردن دەکەن کە لەو حاڵەتە رزگارت دەکەن، ئەوەش بەپێی ماڵپەڕی " Mens Health".\n١-بادەم، بەپێی توێژینەوەکان باشترین خۆراکە بۆ ئەو مەبەستە کە بە ڤیتامین ئی و مەگنسیۆم و تریپتۆفان و ڤیتامین بی٢ و زەنک و فۆسفۆر دەوڵەمەندە سەرچاوەی وزە و سیستمی بەرگری بەھێزە و یارمەتی نوستنی باشتر و خاوبوونەوەی ماسولکە دەدات و میزاج باش دەکات و شەکەتی نایەڵێت.\n٢- بیبەری توند، بۆ گەرمکردنی لەش و وزەبەخشین پێوەی باشە و میتابۆلیسم باشتر دەکات و بەوەش تەمبەڵی نایەڵێت، بێجگە لە نەھێشتنی ئارەزووی زۆر خواردن و باشترکردنی پرۆسەی ھەرسکردنی خۆراک و بەئۆکسیدکردنی کاربۆن.\n٣-مۆز، بە ترشە ئەمینییەکان دەوڵەمەندە و یارمەتی نەھێشتنی ماندووبوون و شەکەتی دەدات و سەرچاوەی باشە بۆ کاربۆھیدرات و وزە.\n٤-تۆوی کەتان، پارێزگاری لە وزەی لەش دەکات و بە پرۆتین و چەوری و ریشاڵەکانەوە دەوڵەمەندە و رێژەیەکی کەم لە کاربۆھیدراتی تیادایە.\n٥- شیر، سەرچاوەی ئاو پرۆتین و کاربۆھیدرات و وزەیە بۆ لەش و یارمەتی دەدات، بۆیە خواردنەوەی کوپێک شیر بەر لە نووستن بۆ گەشەی ماسولکە باشە.\nئەم هەواڵە 11089جار خوێندراوەتەوە


عەبدوڵا موهتەدی میوانی IRDK\nعەبدوڵا موهتەدی , , سیاسەت\nلەسەر داوەتی ئەنستیتۆی توێژینەوە و گەشەپێدان-کوردستان، رۆژی ٤-٩-٢٠١٦ بەڕێز عەبدوڵا موهتەدی، سکرتێری گشتی کۆمەڵەی شۆڕشگێڕی زەحمەیکێشانی کوردستان، سەمینارێکی لە ئۆفیسی ئەنستیتۆکەمان پێشکەش کرد. بەڕێزیان ڕوانگای تایبەتی خۆی لەسەر مۆرکی سیاسیی ئێران و تایبەتمەندییەکانی بزووتنەوەی ڕزگاریخوازی کوردستانی ڕۆژهەڵات دەربڕی. لەو سەمینارەدا ژمارەیەکی زۆر ئاکادیمیی و رۆژنامەنووس ئامادە بوون.. لە کۆتاییدا گفتوگۆیەکی دۆڵەمەند لەنێوان میوان و ئاکادیمییەکان دروست بوو. لێرەدا دەقی سەمینارەکە بە ڤیدیۆ دادەنێین. لە ئایندەدا تێکست و ڕاپۆرت لەسەت مناقەشەکە دادەنێین.


بە ئەپی OnePlus Switch ئاشنا بە – کەی ئای تی ئێن\nئەپ و نەرمەکاڵا 2, كانونی دووه‌م 2018\nیەکێکە لە ئەپە نوێیەکانی کۆمپانیای وەن پڵەس بە ناوی OnePlus Switch، کە دەتوانرێت سودی لێ وەربگیرێت بۆ گواستنەوەی زانیارییەکانی نێو مۆبایلە کۆنەکەت، بۆ نێو مۆبایلە وەن پڵەسە نوێیەکەت بە شێوەییەکی خێرا و ئاسان.\nهەموو کۆمپانیایەکانیش ئەپێکی لەم جۆرە بۆ بەکارهێنەرانی مۆبایلەکەیان بەردەست دەخەن، تا بتوانیت بە ئاسانترین شێوە زانیارییەکانت ئاڵوگۆڕ بکەیت، بێگومان کۆمپانیای وەن پڵەسیش دەیەوێت وەک زۆربەی کۆمپانیایەکانی دیکە کارئاسانی بۆ بەکارهێنەرانی بکات.\nبە پێی دەربارەی ئەپەکە بێت، لە توانایدایە هەریەک لە (نامە، ژمارەی مۆبایل، لیستی پەیوەندییەکان، زانیارییەکانی نێو ڕۆژمێر، وێنەکان، ڤیدیۆیەکان، پەڕگەی دەنگی، ئەپەکان)، لە مۆبایلە کۆنەکەتەوە بۆ ناو مۆبایلە وەن پڵەسە نوێیەکەت بگوازێتەوە.\nبەڵام لە ئێستادا ئەپەکە گواستنەوەی زانیاریی ئەپەکان ناکات و ئەم تایبەتمەندییە لە داهاتوویەکی نزیکدا بەردەست دەبێت، کێشی ئەپەکەش نزیکەی ٩ مێگابایتە و لەسەر وەشانی ٥.٠ و سەرووتر کاردەکات.\nسەرەتا دەبێت هەردوو مۆبایلەکە پەیوەستی هێڵی وای-فای یان هەر هێڵێکی تر کە خۆت بتەوێت بکەیت پاشان ئەو زانیارییانەی کە خواستت هەیە دیاری دەکەیت لە ماوەییەکی کەمدا دەست دەکات بە گواستنەوەی زانیارییەکان.\nئەگەر مۆبایلێکی نوێت کڕیوە کە بەرهەمی کۆمپانیای وەن پڵەسە دەتوانی سود لەم ئەپە وەربگریت بۆ گواستنەوەی زانیارییەکان بۆ ناوی. وا بڕیارە لە داهاتوودا ئەم ئەپە بکەوێتە نێو کۆگای ئەپ ستۆریشەوە، تا بتوانیت لە ئایفۆن و ئایپادەوە زانیارییەکان بۆ نێو وەن پڵەسەکەت ئاڵوگۆڕ بکەیت.\nبۆ داگرتنی: کرتە لێرە بکە\nتاگەکان گواستنەوەی زانیارییەکان وەن پڵەس


“سەماکردن” لەگەڵ “ورچ” | مەسعوود مەناف|Masoud Manaf\nماڵه‌وه > NNSROJ\t> “سەماکردن” لەگەڵ “ورچ”\n13 كانونی یه‌كه‌م 2015 Rojpress\tلێدوانێک بنووسە Go to comments\nئەو قەیرانەی لە پێوەندییەکانی نێوان ڕووسیا و تورکیادا هاتۆتە ئاراوە، مومکینە سەرجەم دەرگەکانی ڕۆژهەڵات بەرەو تورکیا دابخا و ناچاری بکات تەنیا لە بەرەی وڵاتانی ڕۆژئاوادا جێگەی خۆی ببینێتەوە.\nئەگەر چاوپێکەوتنی لاڤرۆڤ و چاووشئۆغڵوو، ڕووداوێکی دڵخۆشکەر بۆ تواندنەوەی سەهۆڵەکان و هێورترکردنی بارگرژییەکەیە، ئەی تۆمەتبارکردنی تورکیا بە مامەڵەی نەوتی نایاسایی لەگەڵ داعش دەبێ چۆن لێکبدەینەوە؟ ئەم هەنگاوەی ڕووسیا چ مانایەکی هەیە؟\nبەر لەوەی لە ئیستانبووڵەوە بەرەو بڕووکسێل بکەومەڕێ، وتارێکم نووسی کە تێیدا ئاماژەم بەم نووسراوەیەکی “ئاندرێی کۆلسێنیکۆڤ”، پەیامنێری ڕۆژنامەی کۆمێرسانتی چاپی مۆسکۆ کردبوو. ئەو ڕۆژنامە هاوکات لەگەڵ ئەوەی کە بە نزیکایەتی لە پوتین دەناسرێ وەک یەکێک لە ڕەخنەگرانی کریملینیش پێناسەدەکرێ. کۆلسێنیکۆڤ باسی لەوە کردبوو کە لە کۆنفڕانسەکەی پاریسدا، ئەردۆغان، پەیتا پەیتا لە ساڵۆنی کۆنفڕانس هاتبۆ دەر تا بەڵکوو لە داڵانەکانی دەرەوەی ساڵۆندا چاوی بە پوتین بکەوێ. نازانم ئەو بانگەشە چەندە ڕاستە بەڵام ئاشکرایە کە تورکیا حەز دەکا کۆتایی بەو بارگرژییە بێنێ و دۆخەکە هێوربکاتەوە. شاراوە نییە کە بەردانەوەی فڕۆکە ڕووسییەکە و پێشهاتەکانی دوای ئەو ڕووداوە، خەریکە بەرەو ئاڕاستەیەک دەڕوا کە خەسار لە تورکیا دەدا.\nماوەیەک پێش، لە هاوڕێیەکم بیست کە گۆیا پەندێکی ڕووسی هەیە دەڵێ “کە ورچت بۆ سەما هەڵساند، سەماکە نەک بە دڵخوازی تۆ بەڵکوو بە بڕیاری ورچە کۆتایی دێت” و پاشان بەردرانەوەی فڕۆکە ڕووسیەکەی وەک هەڵساندنی “ورچ”، بۆ “سەماکردن” چواندبوو. بەو پێیە، کۆبوونەوە چاوەڕوانکراوەکەی نێوان وەزیرانی دەرەوەی تورکیا و ڕووسیا لە بێلگراد، ئەوەندەش جێگەی دڵپێخۆشکردن نییە.\nهاوینی ئەمساڵ سەردانی مۆسکۆم کرد و لەوێ بۆم دەرکەوت کە ڕووسیا دەیهەوێ بە شێوەیەکی ئەکتیڤ بێتە ناو هاوکێشەی سووریا، بۆیە کە ئەو مژارە بۆ پوتین گرینگییەکی ستراتێژیکی هەیە. هەر ئەوکات مرۆڤ هەستی دەکرد کە ئەمە لە داهاتوودا قەیران لە پێوەندییەکانی مۆسکۆ و ئانکارادا سازدەکات.\nوێکچوونیکی زۆر لە نێوان پێکهاتە، شێواز و قەوارەی ئایدیالۆژیکی سیستمی دەسەڵاتداریی ڕووسیا و تورکیا هەیە. ئەو وێکچوونەش، کەڵکێکی ئەوتۆی بۆ پێشگرتن لە سەرهەڵدانی قەیران نییە بەڵکوو پێوەندییەکانی ئەو دوو وڵاتە ئاڵۆزتر دەکات. بۆ وێنە ئەگەر ئیسلامیگەری وەک پێناسەیەک بۆ ئەردۆغان بێ، لە بەرانبەریشدا ڕووسیایەکی ئۆرتۆدۆکسی هەیە. ئەمەش هاوکێشەی سووریا ئەوەندەی تر قووڵتر دەکاتە کاتێک ناکۆکیی نێوان ئەو دوو بەرە کە خۆ بە میراتگرانی “بیزانس” و “ڕۆم” و “ناتۆ” و هتد دەبینن. وەک دەبینرێ لە لایەک ئیسلامچێتیمان هەیە و لە لایەکی تر، ڕەژیمی پوتین لە ڕووسیا کە “مەسیحییەت” وەک تاکە پارێزەر و دژبەری “تیرۆریستە ئیسلامگەراکان” لە سووریا دەبینێ. لە لای تورکیای ئێستاش کە مەیلێکی ئاشکرا بۆ گەڕانەوە بۆ ڕابردوو و کەڵکوەرگرتن لە ئەدەبیاتی “باوباپیرانمان” و دژبەرییان لەگەڵ “ڕووسی تێزاری” هەیە، هەرچەند ئەوەی ڕووسیای پوتینیش دەیکات کایەیەکی زەربری سیفرە. جگە لەمانە، هاوکات لەگەڵ هەنگاونانی تورکیا بەرەو ڕەژیمێکی ئۆتۆریتەر و سەرەڕۆی تاکەکەسی، ڕووسیا لەمێژە ئەو ڕەژیمەی جێگیرکردووە و هەر وەک چۆن لە سەردەمی تێزارەکان و یەکێتیی سۆڤییەتدا شایەتی تاکەکەسی سەرەڕۆ و بەهێزی وەک ستالین بووین، ئێستا پوتین-کە خۆی سەردەمانێک ئەندامی دەزگای ئیستخباراتی سۆڤییەتی پێشوو واتە کا.گێ.بێ بووە- هەمان ڕێگا لە ڕووسیای سەردەمدا درێژە پێدەدا.\nئەوانەی شارەزا بە سیاسەتی دەرەوەی تورکیان دەزانن کە ئانکارا ناتوانێ سیاسەتێکی دروست و حیسابی لە هەمبەر مۆسکۆ پێڕەوبکات تا ئەو کاتەی کە لە پوتین و پوتینیزم بە باشی تێنەگات. داڕێژەرانی سیاسەتی دەرەوەی تورکیا دەبێ لەوە تێبگەن کە سیاسەتی دەرەوە بە “نەزانی” و “ڕیسککردنی نابەجی” ناچێتەپێش. دوو فاکتەر کە بە کردەوە لە سیاسەتی دەرەوەی ئەمڕۆژانەی تورکیادا دەبینرێن.\nهەر لە مانگی سێپتامبرەوە کە ڕووسیا ڕایگەیاند دەستێوەردانی سەربازی لە سووریادا دەکات، تورکیا دەبوایە ژیرانەتر مامەڵەی بکردایە و ئەو هێڵە سوورانەی کە بۆ فڕۆکە سوورییەکانی پێشبینی کردبوو بۆ فڕۆکە ڕووسییەکانی دووپات نەکردباوە.\nلە سەرەتای مانگی ئۆکتۆبرەوە فڕۆکە ڕووسییەکان، پێشێلی سنووری ئاسمانیی تورکیایان کردبوو. بۆ وێنە ڕۆژی ٣ی ئۆکتۆبر، فڕۆکەیەکی ڕووسی سنووری ئاسمانیی تورکیای بەزاند و دوو جێتی شەڕکەری تورکیا هەستابوون و فڕۆکە ڕووسییەکەیان ناچارکردبوو تا بگەڕێتەوە سنووری ئاسمانیی سووریا و ڕۆژێک دواتر، ئاندرێی کارلۆڤ، باڵوێزی ڕووسیا لە ئانکارا بانگهێشتی وەزارەتی دەرەوەی تورکیا کرابوو و لەمبارەوە هۆشداری پێدرابوو. ڕۆژی ٤ی ئۆکتۆبر، فڕۆکەیەکی جۆری میگ-٢٩ی ڕووسی سنووری تورکیای بەزاندبوو و دوو جێتی تورکیا گەڕاندبوویانە دوایە و ڕۆژی ٥ی هەمان مانگ، فڕۆکەیەکی تری ڕووسیا لە لایەن ٨ فڕۆکەی شەڕکەری تورکیاوە لە سنووری ئەو وڵاتە دوورکرابۆوە. بە درێژەپەیداکردنی ئەو حاڵەتانە، کۆمیتەیەکی دوولایەنە پێکهاتبوو کە تێیدا بەرپرسانی پایەبەرزی سەربازیی دوو وڵات بۆ پێشگرتن لە هاتنەئارای ڕووداوێکی نەخوازراو لە پێوەندیدا بوون. کەچی لە ٢٤ی نۆڤامبردا فڕۆکەیەکی ڕووسی بەهۆی بەزاندنی ١٧ چرکەیی سنووری ئاسمانیی تورکیا، بێ ئەوەی ڕێگەیەکی دیکە بگیرێتە بەر، لە لایەن فڕۆکە شەڕکەرەکانی تورکیاوە بەردرایەوە.\nهەموو ئەوانە بە جێگای خۆی، کاترین ئەشتۆن، وەزیری دەرەوەی ئەمریکا ڕەخنەی لە تورکیا گرتووە کە بەگوێرەی پێویست بەرەنگاری داعش نەبۆتەوە. ئەم لێدوانەی ناوبراو لەکاتێکدایە کە وەزارەتی بەرگریی ڕووسیا تورکیا بە مامەڵەی نایاسایی نەوت لەگەڵ داعش تۆمەتبار دەکات.\nگوێ مەدەنێ بەڵام وادیارە ڕۆژئاوا، لە پێوەندی لەگەڵ داعشدا، زەختی زۆرتر دەخاتە سەر تورکیا و لە بەرەی ڕووسیاش، سەماکردن لەگەڵ ورچ، درێژەی دەبێ.\n13 كانونی یه‌كه‌م 2015 له 13:41\n“سەماکردن” لەگەڵ “ورچ” | كوردى پۆست\nکوژرانی ٢ برینداربوونی ٦ پۆلیسی تورک لە ئامەد تورکیا و سیناریۆکانی مووسڵ و کەرکووک


سەما لەگەڵ کۆستیکا | DidiMn\nسەما لەگەڵ کۆستیکا\nدیدی من – لێنز کەڵچەر، ویکیپیدیا\nپێکھێنانی زنجیرەی سەما لەگەڵ کۆستیکا کاتێک بوو کە بڕیارم دا کار لەسەر توانای ئیدتکردنم بکەم. لە پاش دۆزینەوەی ئەرشیفی کۆستیکا لە تۆڕی فلیکر، زۆر سەرسام بووم بە فۆتۆکان و کەسایەتییەکانی ناوی و دەمویست بیانھێنمەوە نێو ژیان، بەڵام تەنیا ھەر ئەوەندە نا، دەمویست چیرۆکێکی تایبەت بە خۆیان ھەبێت.\nمەبەستی من لە ھەستان بەم کارە ئەوەیە فۆتۆکان کراوە بن بۆ لێکدانەوەی جیاواز، ئارەزوو دەکەم فۆتۆکان بکەمە چوارچێوەیەکی سوریالی، بەڵام دەمەوێت بینەر بڕیار بدات کە کارەکتەرەکان باشن یان خراپ، تاریکن یان ڕوون. من ناتوانم ھەرگیز چیرۆکی ڕاستەقینەی ئەم کەسانە بزانم، بەڵام دەبنە کارەکتەری ناو ئەو ئەفسانانەی لە ھزرمدا دروستیان دەکەم.\nئەم زنجیرەیە کارێکی ھاوبەشە لەگەڵ فۆتۆگرافەرێک کە بە دیداری نەگەیشتووم و ناشتوانم بە دیداری بگەم، هەروەها لەگەڵ کەسێک کە لەسەر ئەرکی خۆی ھەستاوە بە ئەرشیفکردنی ئەم وێنانە. بە ھۆی کاری پاراستن و دیجیتایزکردنی سێزار پۆپێسکوەیە کە من دەتوانم لەسەر ئەم سەرچاوە پڕ ئیلھامە کار بکەم.\nکۆستیکا ئاکسینت فۆتۆگرافەرێکی ڕۆمانی بوو (1897- 1984 )، لە جەنگی جیھانیی یەکەمدا بە خۆبەخش کاری فۆتۆگرافیی ناو جەنگی دەکرد. فۆتۆکانی ئەم فۆتۆگرافەرە کراون بە ئەلبوومێک کە لە 84 پەڕە و 327 فۆتۆ پێک ھاتووە.\nPrevious Postلاله‌نگییه‌کان مه‌نێژنNext Postبۆب دیلان خەڵاتی نۆبڵی ئەدەبیی دەباتەوە


ڕۆژنامەیەكی سكۆتلەندی ئاشكرایدەكات، هێزە ئەمنییەكانی هەرێمی كوردستان كەسێكی نێو باندێكی دزەپێكردنیان دەستگیركردووە كە بەر لە چەند مانگێك لە ڕوداوێكی تەقەكردن ڕزگاری بووە و دواتر ڕوویكردوەتە سلێمانی بۆ یەكلاكردنەوەی كێشەكەی لەگەڵ كەسی بەرپرس لە ڕوداوەكە.\nڕۆژنامەی (دەیلی ڕیكۆرد) ئەمڕۆ شەممە 10ی تشرینی یەكەم بڵاویكردەوە، كەسێك بەناوی (كامەران خزر) لە سلێمانی دەستگیركراوە بەتۆمەتی هەڵگرتنی چەك لەكاتی هەوڵی بینینی كەسێك كە پێشتر خەڵكی بۆ كوشتنی لە سكۆتلەندا ڕاسپاردووە.\nدەستگیركردنەكە مانگی ڕابردوو بووە و سێ كەسی تری هەڵگری ڕەگەزنامەی بەریتانی لەگەڵدا بووە.\nبەپێی ڕۆژنامەكە (كامەران) لە پەیوەندیدا بووە لەگەڵ كەسی بەرپرس لە هەوڵی كوشتنەكەی و، ئەو كەسە داوای لێكردووە بگەڕێتەوە بۆ عێراق بۆ ئەوەی یەكجار و بۆ هەتایە كێشەكەیان كۆتایی پێبهێنن.\nپاش گەڕانەوەی كامەران و هاوڕێیەكی بۆ هەرێمی كوردستان بۆ كۆبوونەوەكە و بەر لە ئەنجامدانی، هێزە ئەمنییەكان لەگەڵ هاوڕێكەی و دوو كەسی تر دەستگیریانكردوون.\nهەوڵی ئاڵوگۆڕكردنی دیلەكانی نیوان ئەرمینیا و ئازەربایجان دەدرێت\nسلێمانی.. لە یانەیەكی شەوانە شەڕەتەقە ڕوویدا و كوژراو و بریندارهەن\nبەهۆی ڕووداوێکی تەقەکردنەوە لە یانەیەکی شەوانەی سلێمانی سێ کەس برینداربوون و کەسێکیش گیانیلەدەستدا. سامان نادر، بەڕێوەبەری سەنتەری فریاکەوتنی…\nئەو كۆچبەرانەی دوێنێ لە ئاوی نێوان فەرەنسا و بەریتانیا خنكان و دەوترێت زۆرینەیان كوردن، ڤیدیۆی ساتەكانی بەر لە…\nنرخی دراوەكان بۆ ئەمڕۆ چوارشەممە لە بازاڕەكانی هەرێمی كوردستان بڵاوکرانەوە، نرخی دۆلار بەراورد بە دوێنێ سێشەممە کەمێک بەرزبووەوە.…


په‌يكه‌ر عوسمان8/3/2018 604 جار بینراوە\nمیراتی پیاوە تاقانەکە\nدوای وەفاتی نەوشیروان، دوو شتی زۆر خراپ لە گۆراندا ڕوویدا.\n١- مەسەلەی موڵك و ماڵ و کۆمپانیای وشە، کە چوو بۆ کوڕەکانی نەوشیروان.\n٢- خانەی ڕاپەڕاندن کە نوێنەرایەتی گەنج و ژنی تیا فەوت کراو چوو بۆ حەرەسی قەدیم.\nهەردو هەنگاوەکەش یاسایی بوو بە یاسای مەحکەمەو دەستوری ناوخۆی گۆڕان، بەڵام هەردوکی نائەخلاقی بوو قیاسەن بەو ئەخلاقە سیاسییەی کە نەوشیروان لەسەری ژیا.\nئەمە یەکەم لادان و لێدانبوو لە توراسی نەوشیروان، لەلایەن میراتگرە ڕاستەقینەکانیەوە، کە هەر ئەمەش ڕێ ی خۆشکرد بۆ دروستبوونی میراتگری درۆییەنە!\nئێستا دیمەنەکە وادیارە کە گەلەکۆمەو ئیجماعێك هەبێ بۆ بچوککردنەوەی گۆڕان، وابزانم جگە لە کۆمەڵی ئیسلامی، هەموو هێزە کۆن و نوێکان، بە ڕێکەوتن و بێ ڕێکەوتن، کۆکن لەسەر لێدان و دابەشکردنی میراتی پیاوە تاقانەکە، تا ئێرا کێشەیەك نیە، کێشەکە ئەوەیە کە گۆڕان خۆشی بەشێکە لەو لێدانە!!\nبەشێکە لەو لێدانە لە ڕێگەی سێ گروپەوە، حەرەسی قەدیم کە دەستیان بەسەر حیزبدا گرتووە، کوڕەکانی نەوشیروان کە دەستیان بەسەر پارەیا گرتووە، لەشکرێك گەنجی مشەخۆر کە لە پشتی ئەم دوو گروپەوە کەمینیان بۆ پۆست و ئیمتیازات داناوە، کە دواجار بە هەمووشیان هێزو تاقەتیان لەبەر بزتنەوەکە بڕیوە.\nهەڵبەتە ڕەحمەتیی خۆشی بێ تاوان نیە لە دۆخی ئێستای بزوتنەوەکەی، چونکە ئەو لەژیانی خۆیدا ئەیتوانی هەرسێ کێشەکە چارەسەر بکات، ئەیتوانی خانەیەکی ڕاپەڕاندنی ماقوڵترو سیغەیەکی قانونی باشتر بۆ کۆمپانیای وشە دابنێ.\nئەشیتوانی کادری هەلپەرست بکات بە کادری خاوەن پرەنسیپ، بەوەی کە لەبری کەسانی خاوەن نفوزی سەرەوە، پەروەردەی سیاسیی هەبێت لەخوارەوە!\nبەڵام بەهۆکاری پیری و نەخۆشی و جەنگەڵستانی ناوخۆو دۆخی جیهانی و هەرێمایەتی.. ئەو هەر ئەونەی پێکراو ئەوەشی کە کردی فرە زۆرو جوان و گرنگبوو.\nئەو شتێکی گەورەی بەجێهێشت بە هەنێ کەموکوڕی بچوکەوە، کاری میراتگران(کوڕو هاوڕێکانی) ئەوەبوو کە ئەو کەلێنانە پڕبکەنەوە، نەك ئەوەی کەلێنەکان بکەنە سەنگەرو لەوێوە لە یەکتری بدەن!!\nئەوان لەبری ئەوەی دوو گروپ بن و لەناوەوە شەڕ لەسەر حیزب بکەن، ئەبوو یەك دەس بن و لە دەرەوە چاودێرو پشتیوان و حامی دەستورو ئاکارە بەرزەکانی نەوشیروان بن و شەڕ لەسەر مەعنەویاتی حیزب بکەن.\nمۆدیلی حیزبی ئێمە مۆدیلی حیزبی پێڵاوە، پارتی پێڵاوە لە پێ ی مناڵی بنەماڵەدا، یەکێتی پێڵاوبوو لە پێ ی مام جەلالداو ئێستاش پێڵاوە لەپێ ی مناڵی هێرۆو کۆسرەت و شێخ جەنگیدا.\nکۆمەڵ پڕ بە پێ ی عەلی باپیرەو یەکگرتووش پڕ بەپێ ی مامۆستا سەلاح، یەکگرتوو بەپێ ی ئەمینداری نوێ شلبوو، بە پەلە ئەمیداری کۆن لەپێ ی کردەوە!\nنەوەی نوێش فەرقەکەی ئەوەیە، حیزبەکانی تر، دواترو بە مروری زەمەن بوون بە قۆنەرەی سەرکردە، بەس ئەم هێزە هەر لە ئەساسەوە قۆنەرەیەو خاوەنەکەی بە ڕەقەمی قاچی خۆی دوریویەتی! (قۆنەرە بە مەعنای مۆدێل نەك بە مەعنای جنێو)\nبەڵام نەوشیروان ئەگەرچی خۆی کارێزمایەو قسەی یەکلاکەرەوەی بزوتنەوەکەی لایە، بەڵام لە ڕێگەی چەن هەنگاوێکەوە ویستی مۆدیلی حیزبی قۆنەرە تێپەڕێنێ، مەسەلەن گرنگییەکی گەورەی بە جڤاتی نیشتمانی ئەداو وا مامەلەێ لەگەڵ ئەکرد کە ناوەندی بڕیاری بزوتنەوەکەیە، لە دوو ساڵی ئەخیری نەخۆشییەکەشیدا بە تەواوی کشایەوەو بڕیاری بەجێهێشتن بۆ جڤات، ئەمەش چانسی ئەوەی دا بە گۆڕان کە ببێ بە تاکە هێزی نموزەجی ناپێڵاو.\nوەلێ گۆڕانی ئێستا تاکێکی لەپێ ی حەرەسی قەدیمدایەو تاکێکی لەپێ ی کوڕەکانی نەوشیروان، هەر یەکەو شەڕ بۆ بەدەستهێنانی تاکەکەی تر ئەکاو ئەیەوێ جووتیکا بۆ خۆی، یەعنی خەریکە گۆڕانیش ببێتە مۆدێلی کەوش و کەوشێکیتر ئیزافە ببێت بۆ کەوشە کۆن و نوێکان!\nوەفاداری بۆ نەوشیروان ئەوەیە کە گۆڕان وەکو نمونەیەکی جیاوازی ناپێڵاو بمێنێتەوە، کە بوو بە پێڵاو ئیتر لە پێ ی قایەرو عوسماندابێت، یان لەپێ ی نماو چیادا، هیچ فەرقی نیە.\nبۆ ئەوەی بزوتنەوەکە نەکەوشێ، گرنگە (بنەماڵەو حەرەس) هەردوکیان لە خەتی خاوەندارییەوە بکشێنەوە بۆ خەتی چاودێری و پشتیوانی.


ئەگەر هەموو رۆژێک نانی بەیانی نەخۆیت چی روو ئەدات؟\n10/2/2021 04:51 PM\nبە باوەڕی زۆر کەس نانی بەیانی سەرەکیترین ژمە خواردنە بەڵام هەمیشە ئەم پرسیارە دێتە ئاراوە کە ئایا ئەم قسەیە راستە؟ لەرێژەدا گۆڕانکاریی فیزیۆلۆژیکی جەستەی کەسانێک تاوتوێ دەکەین کە نانی بەیانی ناخۆن و دەرئەنجامەکانی لەگەڵ گۆڕانکاریی جەستەیی ئەو کەسانە هەڵدەسەنگێنین کە ئەم ژەمە بە بەردوامی دەخۆن.\nهۆکارە بۆ قەڵەوی: بەپێچەوانەی بڕوای زۆر کەس نەخواردنی نانی بەیانی لە هەموو تەمەنێکدا دەبێتە هۆ قەڵەوی. هۆکارەکەشی لەوانەیە خواردنی چەرەسات بێت لە ماوەی رۆژدا بۆ پڕ کردنەوەی ئاسەواری نەخواردنی ئەم ژەمە. بەڵام ئەگەر لە ماوەی رۆژدا هیچیش نەخۆن چونکە کاتژمێری سروشتیی جەستە ئاڵۆز بووە دووبارە ئەگەر هەیە قەڵەو بن.\nتوورە و خەمۆکتان دەکات: نەخواردنی نانی بەیانی لەگەڵ ئاڵۆزیی لە خووەکانی مرۆڤدا لە پەیوەندیدایە. ئەوانەی بەیانیان کەمتر خۆراک دەخۆن زیاتر تووشی خەمۆکی دەبن. جگە لەمە ئەگەر چوار بۆ پێنج جار لە هەفتەدا نانی بەیانی نەخۆن، ئەگەری تووشبوون بە شەکرەت جۆری دووەم، نزیکەی 55٪ زیاد دەکات.\nدەبێتە هۆی ماندوویەتی: بەیانیان پاش ماوەیەکی درێژخایەن ئاستی "گلیکۆژێن"ـی خوێن کەم دەبێتەوە بۆ ئەوەی چالاک بێتەوە پێویستی بە وزە هەیە. پاش خواردنی نانی بەیانی جەسەتە دەست دەکات بە شکاندنی ئاسیدە چەورەکان بۆ ئەوەی وزەی پێویست بۆ جەستە بەرهەم بێت. بەبێ نانی بەیانی ماندوویەتی زووتر داتاندەگرێت.\nبیرگەی مێشک بەهێز دەبێت: زانایان لەسەر ئەو بڕوایەن کە رۆژووی پچڕپچڕ سوودی زۆرە بۆ جەستە. لەم جۆرە رۆژووەدا کەسەکە 8 کاتژمێر دەتوانێ خۆراک بخوات و دەبێ 16 کاتژمێر هیچ نەخوات. کەوابوو بە وازهێنان لە خواردنی نانی بەیانی ئەم 16 کاتژمێرە دەستەبەر دەبێت و یەکێک لە سوودەکانی بەهێزبوونی بیرگەی مێشکە.\nرەوتی پیربوون رادەگرێت: بڕوا کردن بەم قسەیە هەندێک ئەستەمە بەڵام وازهێنان لە خواردنی نانی بەیانی رەوتی پیربوون پێچەوانە دەکاتەوە. سنووردارکردنەوەی کالۆری وەرگیراوی جەتە و هەروەها رۆژووی بچڕپچڕ دەتوانێ ببێتە هۆی گەشەی هۆرمۆنەکان و دابەزینی ئاستی ئانسۆلینی جەستە. بەم حاڵەوە هەندێک کەس نانی ئێوارە ناخۆن بەڵام واز لە نانی بەیانی ناهێنن.


بەشی (39): هەڵسەنگاندنی كتێبی سەرۆكی سەنگاپورە (من العالم الثالث إلی الأول) - بنکەی روناکبیریی گەلاوێژ :: Gelawej\nبەشی (39): هەڵسەنگاندنی كتێبی سەرۆكی سەنگاپورە (من العالم الثالث إلی الأول)\nهەمەڕەنگ Apr 15, 2020\nكێشەیەكی گەورەی تری سەنگاپورە، ئەندەنوسیا بووە. ئەم وڵاتە (100 ملیۆن) سەرژمێرێتی. هەمیشە لەناو خۆیدا، یاخیبونی چەكداری‌و ململانێی توند لەگەڵ كۆمۆنیستەكاندا هەبووە. بۆیە، پەیوەندی ئەندەنوسیاو سەنگاپورە، ماوەیەكی زۆر لەسەر ئاسایشی نەتەوەیی بووە. قاچاخچیەكان، لە سەنگاپورەوە چەكیان بە قاچاخ گەیاندۆتە هێزە چەكدارەكانی (سومترەو سولاویسی). كاتێك سەرۆكی سەنگاپورە رابەری ئۆپۆزسیۆن بووە، بەڵێنی داوە ئەگەر لە هەڵبژاردندا حیزبەكەی بیباتەوە، سنور لە قاچاخچیەكان دادەخات. هەر واشی كردووە. پاشان داوەت كراوە سەردانی رەسمی جاكارتا-پایتەختی ئەندەنوسیا بكات، ساڵی 1960 چووە، لەوێ چاوی بە سوكارنۆ-سەرۆكی ئەندەنوسیا كەوتووەو دیمەنێكی سەیر دەگێڕێتەوەو دەنوسێ:\n"چاوم بە سوكارنۆ كەوت. جلێكی بێجی لەبەردا بوو، بە جۆرەها زمزیر رازێندرابوو. گۆچانی ماریشاڵی بەدەستەوە بوو. ئەو بەیانیە كەشی جاكارتا، گەرم‌و شێدار بوو. بەڵام سكارنۆ رازی نەدەبوو پانكە یان ساردكەرەوەی بۆ دابنێن. ئارەقی لەژێر كراسەكەوە دادەدا بۆ سەر چاكەتەكەی. منیش جلێكی ئاسایم لەبەردا بوو، نیشتبوومە سەر ئارەق".(ل345)\nسەرگوزشتەیەكی سەیری تر لە ئوتێل دەگێڕێتەوەو دەنوسێ:\n"لە هوتێل دیزاند لە جاكارتا دابەزین. بەداخەوە كە شەو باران باری لە بنمیچەكەوە دڵۆپەی دەكرد. دەستبەجێ، كارگوزارەكان كە بەو دیمەنە راهاتبون، قاپیان هێنا بۆ دڵۆپەكان. كاتێك دەرگاكەم كردەوە، چوارچێوەو دەرگاكە كەوت".(ل346)\nلەوەش سەیرتر، دەڵێ:\n"بە فڕۆكەكەی سەرۆك، سەفەرمان بۆ شارێكی تر كرد. فڕۆكەكە دیاری شورەوی بوو. سەعاتی رێڕەوی فڕۆكەكە تێكچووبوو. ئەمەش، متمانەی منی بە تەكنەلۆژیای روسیاو توانای چاكسازی ئەندەنوسیا لەقاند".(ل347)\n"خوا ئەندەنوسیای خۆشویستووە كە سەرزەمینێكی بەپیت‌و فەڕو كەشێكی سازو سامانێكی زۆری پێبەخشیوە. بە ماتیەكەوە سەیری كردم‌و گوتی: خودا لەگەڵمانایە.. بەڵام خۆمان دژی خۆمانین.\nئەم وڵاتە كە سەرزەمینی دەوڵەمەندو (100 ملیۆن) هاوڵاتی هەبووە بۆ هێزی بەرهەمهێنان.. بەڵام حكومەتی خراپی هەبووە. هەمیشە لە كێشەو شەڕو بەدبەختیدا ژیاوە. بۆیە، كۆمۆنیستەكان ویستویانە حكومەت بگرنە دەست‌و بە تومەتی كودەتا، سوپاكەیان هێرشی كردۆتە سەر كۆمۆنیستەكان‌و بەشێوەیەكی دڕندانە، ئەفسەرە ئازادیخوازەكانیان كوشتوەو (500 هەزار)یشیان لەناوبردون".(ل349.


بۆچی نابێ ئه‌و که‌سانه‌ی نه‌خۆشی دڵیان هه‌یه جگه‌ره بکێشن؟ - نوکته ۆ زانیاری\nبۆچی نابێ ئه‌و که‌سانه‌ی نه‌خۆشی دڵیان هه‌یه جگه‌ره بکێشن؟\n6 بهمن 1389 @ 10:04 ب.ظ\nجگه‌ره‌کێشان له‌سه‌ر زۆربه‌ی ئه‌ندامه‌کانی جه‌سته کاریگه‌ری نێگه‌تیڤ داده‌نێت‌و زیانبه‌خشه، سه‌رباری ئه‌وه‌ش جگه‌ره‌کێشان یه‌کێکه له‌باوترین خووه‌کان. ئه‌مڕۆکه په‌یوه‌ندی جگه‌ره له‌گه‌ڵ شێرپه‌نجه‌و ده‌نگه ژێ‌و کاریگه‌ری نێگه‌تێڤی جگه‌ره له‌سه‌ر\nدڵ‌و کۆئه‌ندامی هه‌رس و …تد، دیاریکراوه. جگه‌ره کێشان له‌ناو ته‌مه‌نه جۆراوجۆره‌کان‌و چین‌و ره‌گه‌زی جیاواز هه‌ر له‌گه‌وره‌و بچۆک‌و ژن‌و پیاو بگره هه‌تا هه‌ژار‌و ده‌وڵه‌مه‌ند، خوێنده‌وار‌و نه‌خوێنده‌وار له‌به‌ر چاودایه. ره‌نگه به‌هۆی گشتگیر بوونی جگه‌رکێشان‌و کاریگه‌ری نێگه‌تیڤ‌و زیانبه‌خشی که‌متر ده‌رده‌که‌وێت.\nبه پێی بیر‌و ڕای پزیشکه‌کان، ئه‌و که‌سانه‌ی نه‌خۆشی دڵیان هه‌یه نابێ جگه‌ره بکێشن، چونکه جگه‌رکێشان ده‌بێته هۆی گرژبوونی ئه‌و مۆلوولانه‌ی له‌پێست نزیکترن‌و ده‌بێته هۆی ئه‌وه‌ی دڵ بۆ هێنان‌و بردنی خوێن‌و رۆیشتنی له‌ده‌ماره ته‌نگه‌کانه‌وه دژوارتر بکات‌و له‌ئه‌نجامدا دڵ گوشارێکی زیاتری بخاته سه‌ر. جگه له‌وه‌ش خودی نیکۆتین بۆ دڵ زۆر زیانبه‌خشه. بۆیه ئه‌و که‌سانه‌ی نه‌خۆشی دڵیان هه‌یه له‌لایه‌ن پسپۆڕانی ئه‌و کاره‌وه زۆر جه‌ختی له‌سه‌ر کراوه‌ته‌وه جگه‌ره نه‌کێشن.\nباشتر وایه بزانین: بۆ یه‌که‌مین جار نه‌شته‌رگه‌ری په‌یوه‌ندی دڵ\nله‌لایه‌ن دکتۆر کریستییه‌ن برنارد له‌شاری کاپ (ئه‌فریقای\nباشوور) له‌ساڵی 1967 به‌سه‌رکه‌وتوویی جێبه‌جێ بوو. دکتۆر\nبرنارد به‌هاوکاری 30 که‌س‌و له‌ماوه‌ی 5 سه‌عاتدا نه‌شته‌رگه‌ری\nله‌سه‌ر که‌سێکی 55 ساڵان ئه‌نجامدا. نه‌خۆشه‌که ته‌نها بۆ\n18 رۆژ زیندوو مایه‌وه.


1. Petrův 2 SNC – یەکەم پەترۆس 2 KSS | Biblica\n1. Petrův 2 SNC – یەکەم پەترۆس 2 KSS\nیەکەم پەترۆس 2:1-25\n1بۆیە هەموو ڕق و هەموو فێڵ و دووڕوویی و چاوپیسی و هەموو زەمکردنێک دابکەنن. 2وەک ساوای تازە لەدایک بوو، ئارەزووتان لە شیری ڕۆحی پاک بێت، تاکو بەمە بۆ ڕزگاری گەشە بکەن، 3چونکە تامتان کردووە کە مەسیحی باڵادەست چاکە.\n4ئەوەی ئێوە دێنە لای، بەردە زیندووەکەیە، لەلایەن خەڵکەوە ڕەتکراوەتەوە، بەڵام لەلایەن خوداوە هەڵبژێردراوە و گرانبەهایە، 5ئێوەش وەک بەردی زیندوو لە خانووێکی ڕۆحی بنیادنراون، بۆ کاهینیێتی پیرۆز، بۆ کردنی قوربانییە ڕۆحییە قبوڵکراوەکان بۆ خودا لە ڕێگەی عیسای مەسیحەوە، 6چونکە لە نووسراوە پیرۆزەکاندا هاتووە:\n[ئەوەتا بەردێک لە سییۆن دادەنێم،\nگرنگترین بەردی بناغەی2:6 یان قولینچک. هەڵبژێردراو و گرانبەها،\nئەوەی پشتی پێ ببەستێت شەرمەزار نابێت.]2:6 ئیشایا 28:16.\n7بۆیە بۆ ئێوە کە باوەڕتان هێناوە ئەم بەردە گرانبەهایە، بەڵام بۆ بێباوەڕان،\n[ئەو بەردەی وەستاکان ڕەتیان کردەوە،\nبوو بە گرنگترین بەردی بناغە،]2:7 زەبوورەکان 118:22\n[دەبێتە بەردێک بۆ کۆسپ،\nتاشەبەردێکیش کە لێی بکەونە خوارەوە.]2:8 ئیشایا 8:14.\nئەوانە ساتمە دەکەن و دەکەون، چونکە گوێڕایەڵی وشەی خودا نین، هەر ئەمەشە چارەنووسیان.\n9بەڵام ئێوە گەلێکی هەڵبژێردراون، کاهینیێتی شاهانە، نەتەوەیەکی پیرۆز، گەلی تایبەتی خودان2:9 بڕوانە دەرچوون 19:5-6 و ئیشایا 43:20،21.، تاکو چاکییەکانی ئەوە ڕابگەیەنن کە بانگی کردوون لە تاریکییەوە بۆ ڕووناکییە سەرسوڕهێنەرەکەی. 10پێشتر گەل نەبوون، بەڵام ئێستا گەلی خودان، پێشتر بەزەییتان وەرنەگرتبوو، بەڵام ئێستا بەزەییتان وەرگرتووە.\n11خۆشەویستان، هەروەک نامۆ و بێگانەن، کەواتە لێتان دەپاڕێمەوە کە لە هەوەسەکانی جەستە دوور بکەونەوە، کە لە دژی دەروون دەجەنگن. 12با لەنێو بێباوەڕاندا ڕەوشتتان باش بێت، تاکو کاتێک بوختانتان پێ دەکەن گوایا ئێوە بەدکارن، کردەوە چاکەکانتان ببینن و لە ڕۆژی بەسەرکردنەوەی خودا، ئەوانیش خودا شکۆدار بکەن.\nملکەچی بۆ دەسەڵاتداران\n13لەبەر مەسیحی باڵادەست ملکەچی هەموو دەزگایەکی مرۆڤانە بن: بۆ پاشا وەک دەسەڵاتدار، 14یان بۆ پارێزگاران وەک نێردراوی ئەو بۆ سزادانی بەدکاران و ستایشی چاکەکاران، 15چونکە خواستی خودا ئاوایە، بە چاکەکاری نەزانیی گێلەکان بێدەنگ بکەن. 16وەک مرۆڤی ئازاد بژین، بەڵام نەک ئازادی پەردەی بەدکاری بێت، بەڵکو وەک بەندەی خودا بژین. 17ڕێز لە هەمووان بگرن، هاوباوەڕانتان خۆشبوێ، لە خودا بترسن و ڕێز لە پاشا بگرن.\nنموونەی ئازارەکانی مەسیح\n18ئەی کۆیلەکان، بە هەموو ترسەوە ملکەچی گەورەکانتان بن، نەک تەنها بۆ چاک و دڵنەرمەکان، بەڵکو بۆ توندەکانیش، 19چونکە ئەگەر کەسێک لەبەر ویژدانی بەرامبەر خودا بەرگەی ژانی ئازاری زۆرداری بگرێت، ئەمە جێی ستایشە. 20بەڵام ئەگەر هەڵەتان کرد و لێتان درا و بەرگەتان گرت، ئەمە چ شانازییەکە؟ بۆیە ئەگەر چاکە بکەن و لە ئازاردا بەرگەتان گرت، ئەمە جێی ستایشە لەلای خودا. 21بۆ ئەمە بانگکراون، لەبەر ئەوەی مەسیحیش لە پێناوتاندا ئازاری چێژت و نموونەی بۆ بەجێهێشتن، تاکو بە هەنگاوەکانیدا بڕۆن.\n22[ئەوەی هیچ گوناهێکی نەکردبوو،\nفڕوفێڵی لەسەر زار نەبوو.]2:22 ئیشایا 53:9.\n23ئەوەی جنێوی پێدەدرا و جنێوی نەدەدایەوە، ئازار دەدرا و هەڕەشەی نەدەکرد، بەڵکو خۆی دەدایە دەست ئەوەی حوکمی دادپەروەرانەیە. 24ئەوەی خودی خۆی لە لەشیدا لەسەر دار گوناهەکانمانی هەڵگرت، تاکو سەبارەت بە گوناه بمرین و بۆ ڕاستودروستی بژین. بە برینەکانی ئەو چاکبوونەوە.2:24 بڕوانە ئیشایا 53:5 25ئێوە وەک مەڕی ونبوو وابوون، بەڵام ئێستا گەڕاونەتەوە لای شوان و چاودێری گیانتان.\nKSS : یەکەم پەترۆس 2


كۆنگرەی یەكێتی10 سەر و هەزار سەودا\n10 سەر و هەزار سەودا\nسلێمانی/ دیمەنێك لە رۆژانی كۆنگرەی یەكێتی فۆتۆ: راگەیاندنی یەكێتی\nیەكێتیی نیشتیمانیی كوردستان، بەرەو ئەوە دەڕوات بە 10 سەر و هەزار سەوداوە لە كۆنگرەی چوارەم بچێتە دەرەوە. بەبێ ئەوەی هیچ دەسەڵاتێك و ناوەندی بڕیاری یەكلاییبكاتەوە. ئەوەش چاوەڕواندەكرێت كێشەی گەورەی داهاتوی بەردەم سەركردایەتی حزبەكه بێت.\nكۆنگرەی "نوێبونەوە"ی یەكێتی كە لە 21ی كانونی یەكەمەوە بە بەشداریی هەزار و 100 ئەندام دەستیپێكرد، یەكێك لە گرنگترین ئەركەكانی خۆی بۆ ئەنجومەنی سەركردایەتی گشتیی جێهێشت، كە پەیڕەوی ناوخۆیە و مافی ئەندامانی كۆنگرە بوو پەسەندی بكەن.\nگرنگترین هەنگاوەكانی كۆنگرە لە چوار رۆژدا، هەڵبژاردنی كۆسرەت رەسوڵ بە سەرۆكی ئەنجومەنی باڵای سیاسی. بە تەزكییە دانانی هەریەك لە بەرهەم ساڵح، قوباد تاڵەبانیی و رێواس فایەق بە ئەندامی ئەنجومەنی سەركردایەتی گشتیی، لەگەڵ دەنگدان بۆ هەڵبژاردنی 118 ئەندامی تری ئەنجومەنی سەركردایەتی كە لە قۆناغی جیاكردنەوەی ده‌نگه‌كانیاندان.\nهەنگاوە گرنگەكان، هێشتا نەنراوان؛ ئەوەش لەپێناو "ئارامی كۆنگرە"دا، لەوانە هەڵبژاردنی سەرۆكی حزب یان سكرتێر، جیاكردنەوەی دەسەڵاتەكان و ناوەندی بڕیار. ئەم پرسانە چەندین ساڵە كیشەی گەورەی بەردەم حزبە و لەناو هۆڵی كۆنگرەشدا چارەسەرنەكران.\nهێشتا هەیكەلی داهاتوی حزب رون نییە، كێبڕكێی داهاتوی باڵەكان، ململانێیەكان و چۆنیەتی پەسەندكردنی پەیڕەوی ناوخۆ، یەكلاییدەكاتەوە.\nبەڵام ئەوەی زۆرینە لەسەری كۆكن و لە پەیڕەوی پێشنیازكراویشدا هاتووە، یەكێتی سێ سەرۆكی بە دەسەڵاتی جیاواز و بڕیارلێنەدراوەوە دەبێت. لەگەڵ سەرۆكی حەوت هەرێم كە دەسەڵاتی رەهای رێكخستنیان هەیە لە ناوچەكانی خۆیاندا. تائێستا تەنیا پۆستەكەی كۆسرەت رەسوڵ یەكلاییكراوەتەوە.\nسلێمانی/ دیمەنێك لە رۆژانی كۆنگرەی چوارەمی یەكێتیی نیشتیمانیی كوردستان فۆتۆ: راگەیاندنی یەكێتی\nسەرۆكی حزب یان سكرتێر، لەگەڵ سكرتێری ئەنجومەنی سەركردایەتی گشتی و سەرۆكی هەرێمەكان، ئەو سەرۆكایەتییانەن كە هێشتا یەكلایینەكراونەتەوە و بۆ دوای كۆنگرە جێهێڵدراون.\nسەرۆك یان سكرتێری حزب\nبەپێی پەیڕەوی پێشنیازكراو كە كۆنگرە نەیتوانی پەسەندی بكات، سەرۆكی حزب یان سكرتێر، دەبێت خۆی بۆ پۆستەكەی یەكلاییبكاتەوە و هیچ كارێكی حكومی و پەرلەمانی نەبێت. ئەوەش كێشەیەكی گەورەیە لەبەردەم بەرهەم ساڵح، كە وەك كاندیدێكی به‌هێز بۆ ئه‌و پۆسته باسده‌كرێت.\nبەرهەم ساڵح، لە ئێستادا پۆستی سەرۆك كۆماری عیراقی هەیە و لە یەكەم رۆژی كۆنگرەدا بە تەزكییە كرایە ئەندامی ئەنجومەنی سەركردایەتی گشتی، هەرچەندە هەندێك دەنگی ناڕازیش هەبون لە دژی.\nپۆستی سەرۆكی حزب، هێشتا بۆ ئەو یەكلایینەبۆتەوە و پێویستی بەرێككەوتنی باڵە ناكۆكەكانی حزب هەیە، بەهۆی ئەوەی ناوبراو بەپێی دەرئەنجامە سەرەتاییەكان كەمترین لایەنگری باڵەكەی بۆ ئەنجومەنی سەركردایەتی گشتی دەرچووە.\nبەبێ ئۆكەی، باڵی تاڵه‌بانییه‌كان (ماڵباتی تاڵه‌بانی و ئیبراهیم ئه‌حمه‌د)، مەحاڵە هیچ كەسێك لەناو ئەنجومەنی سەركردایەتی گشتی و بەدەنگدان پۆستی سەرۆكی حزب بباتەوە، بەهۆی ئەوەی ئەو باڵه توانیویانە دەنگی یەكەمی ناو ئەنجومەنەكە بەدەستبهێنن.\nكۆسرەت رەسوڵ و بەرهەم ساڵح، جێگرانی پێشوی سكرتێری گشتی یەكێتی فۆتۆ: راگەیاندنی یەكێتی\nئەوەش وادەكات، دیاریكردنی دەسەڵاتەكانی داهاتوی سەرۆكی حزب، هەر بە رەزامەندی باڵی تاڵەبانیه‌كان بێت. چونكە ئەو ئەركە بە ئەنجومەنی سەركردایەتی گشتی سپێردراوە. كە 121 ئەندامی دەبێت و بەرزترین دەسەڵاتی دەبێت لەنێوان دوو كۆنگرەدا، بەپێی پەیڕەوە پێشنیازكراوەكە.\nبۆیە ئەگەری بونی كێبڕكێ لەسەر ئەو پۆستەش، بەتایبەت لەلایەن بنەماڵەی تاڵەبانییەوە ئەگەرێكی كراوەیە. بەتایبەت هەردوو جەمسەرەكە (بافڵ تاڵەبانی و لاهور جەنگی) دەنگی زۆرێك لە سەركردایەتیان لەگەڵدایە.\nبەپێی پەیڕەوی پێشنیازكراو، كە ئەگەری زۆری هەیە لەناو ئەنجومەنی گشتی سەركردایەتیدا شەن و كەوی تەواو بكرێت و ببێتە جێی ناكۆكی باڵەكان. هەماهەنگی نێوان ئەنجومەنی سەركردایەتیی و دەستەی جێبەجێكار و ئەنجومەنی باڵای سیاسی (پۆستەكەی كۆسرەت رەسوڵ)، لە ئەركەكانی سەرۆكی حزب دەبێت.\nهەروەها سەرۆكی حزب، رێككەوتنەكان واژۆ دەكات، بەڵام دوای رەزامەندی ئەنجومەنی سەركردایەتی گشتی. لە حاڵەتی پەسەند نەكردنیشیدا دوای 15 رۆژ بە واژۆكراو دادەنرێت.\nسەرۆكی حزب تەنانەت دەسەڵاتی یەكەمی بڕیاری دامەزراندن و دەستبەكاربونی سەرۆكی ئەنجومەنی سەركردایەتی هەرێم و پارێزگاكانی نییە، ئەگەر لەسەر راسپاردەی دەستەی جێبەجێكار نەبێت.\nسەرۆكی حزب تەنانەت دەسەڵاتی یەكەمی بڕیاری دامەزراندن و دەستبەكاربونی سەرۆكی ئەنجومەنی سەركردایەتی هەرێم و پارێزگاكانی نییە\nئەو كەسەی دەبێتە سەرۆك یان سكرتێری یەكێتی، دەبێت ناپاكی نەكردبێت، تەمەنی لە 40 ساڵ كەمتر نەبێت و دۆسیەی گەندەڵی نەبێت. هەروەها 10 ساڵ خەباتی لە حزبدا هەبێت و سامانی حزبی بۆ بەرژەوەندی خۆی بەكارنەهێنابێت.\nسلێمانی/ رۆژانی كۆنگرەی چوارەمی یەكێتی، دیمەنێكی بنەماڵەی تاڵەبانی و كۆسرەت رەسوڵ فۆتۆ: راگەیاندنی یەكێتی\nسەرۆكی حزب و دەستەی سەرۆكایەتی، لەناو ئەنجومەنی سەركردایەتی گشتی - ژمارەیان 121 كەسە - لە دانیشتنی دووەمی دوای كۆنگرە و لە ماوەی 15 رۆژ دوای دانیشتنی یەكەم، هەڵدەبژێردرێن. بە دەنگدانی نهێنی، ئەوەش هەر بەپێی پەیڕەوی پێشنیازكراو.\nئەنجومەنی باڵای سیاسی... سەرۆكێك لەپاڵ یەكێتیدا\nکۆسرەت رەسوڵ، لەیەكەم رۆژی كۆنگرەدا وەك سەرۆكی ئەنجومەنی باڵای سیاسی یەکێتی هەڵبژێردرا. لەكاتێكدا لە پەیڕەوەکەدا ئه‌و پۆستە ناوی دەستەی پاراستنی قەوارەی یەکێتی، یان ئەنجومەنی باڵای دانایان بوو.\nگۆڕینی ناوەكەیی و دیاریكردنی دەموچاوە دیارەكان بۆ ئەنجومەنی باڵای سیاسی لەسەر داوای كۆسرەت رەسوڵ، ئاماژەیە بەوەی پۆستێكی تەشریفاتی نابێت و ململانێی داهاتویان لەناو ئەنجومەنی گشتی سەركردایەتیی و لەسه‌ر پەیڕەوی ناوخۆ دەبێت.\nمەلا بەختیار، هێرۆ ئیبراهیم ئەحمەد، عەدنان موفتی، عومەر فەتاح، حاكم قادر، جەعفەر شێخ مستەفا، ئەرسەلان بایز و دلێر سەید مەجید، وەك ئەندامانی ئەو ئەنجومەنە دیاریكراون، كە تەنیا ئەمەی دواییان ئەندامی پێشوی مەكتەبی سیاسی نەبوو.\nبەپێی پەیڕەوە پێشنیازكراوەكە، دەسەڵاتەکانی ئەو ئەنجومەنە زیاتر پێشنیار و راسپاردە دەبێت بۆ ئەنجومەنی سەرکردایەتی گشتی، لەگەڵ دابەشکردنی خەڵات و رێزلێنان. هەروەها ناوەندگیری بۆ ئەو گرفت و کێشانەی روبەڕوی هەڤاڵانی یەکێتی دەبنەوە و چارەسەرکردنی ئەو قەیرانانەی دەگەنە خاڵی بنبەست و چەقبەستوو بۆ ئەنجومەنی سەرکردایەتی گشتی.\nكۆسرەت رەسوڵ، سەرۆكی ئەنجومەنی سیاسی یەكێتی لە وتاری دەستپێكی كۆنگرەی حزبەكەیدا فۆتۆ: راگەیاندنی یەكێتی\nكێشەی باڵی كۆسرەت رەسوڵ ئەوەیە، لە ئەنجومەنی سەركردایەتی گشتی یەكێتیدا زۆرینە نییە تا بتوانێت بە تەواوی شەڕی دەسەڵاتەكان و جێگیركردنیان بكات لەناو په‌یڕه‌ودا.\nسكرتێری ئەنجومەنی سەركردایەتی گشتی\nئەمە بە سێیەم سەرۆكایەتی دادەنرێت لەناو یەكێتیدا و سەرۆكایەتی 121 ئەندامی ئەنجومەنی سەركردایەتی گشتی دەكات.\nپێنج رۆژ دوای كۆنگرە و لەیەكەم دانیشتندا، سكرتێری ئەم ئەنجومەنە، بە دەنگدانی نهێنی راستەوخۆ و بەزۆرینەی رەهای دەنگەكان هەڵدەبژێردرێت، بە مەرجێك تەمەنی لە 40 ساڵ كەمتر نەبێت.\nئەگەر یەكلاییكردنەوەی پۆستەكان بەپێی رێككەوتن نەبێت، ئاماژەكان بۆ ئەوە دەچن باڵی تاڵەبانی ئەم سەرۆكایەتییە بە ئاسانی دەستەبەر بكەن لەناو ئەنجومەنی گشتیدا.\nگرنگی ئەو پۆستە لەوەدایە، ئەم ئەنجومەنە دەسەڵاتی رەهای هەیە لەنێوان دوو كۆنگرەدا، بەپێی پەیڕەوی پێشنیازكراو و هەر لەناو ئەم ئەنجومەنەدا پەیڕەو پەسەند دەكرێت، سەرۆكی حزب و دەستەی سەرۆكایەتی هەڵدەبژێردرێن و متمانەشیان لێدەسەنرێتەوە.\nسلێمانی/ دیمەنێك لە رۆژانی كۆنگرە و باڵە جیاوازەكانی یەكێتی فۆتۆ: راگەیاندنی یەكێتی\nئەو رێككەوتنە گرنگانەی كە پەیوەندییان بە پرسە نەتەوەییە چارەنوسسازەكان و بەرژه‌وەندی باڵای یەكێتیی و هاوپەیمانی هەڵبژاردنەوە هەیە. لەلایەن دەستەی سەرۆكایەتی حزب بە هەماهەنگی لەگەڵ دەستەی جێبەجێكار رێكارەكانی ئامادە دەكرێت، بەڵام پێویستی بە پەسەندكردنی هەیە بەدەنگی دوو لەسەر سێی ئەندامانی ئەنجومەنی سەركردایەتی گشتی.\nپەسەندكردنی بودجەی گشتی یەكێتیی و رێككەوتنەكان هەر بەدەنگی دوو لەسەر سێی ئەم ئەنجونە دەبێت.\nحەوت سەرۆك بۆ ئەنجومەنی سەركردایەتی هەرێم/ پارێزگاكان\nبەپێی پەیڕەوی ناوخۆ، كە كۆنگرە نەیتوانی پەسەندی بكات، یەكێتی بۆ حەوت هەرێم/ زۆن، یان پارێزگا دابەشدەكرێت، لەوانە هەولێر، سلێمانی، كەركوك، بادینان، گەرمەسێر، راپەڕین و هەڵەبجە.\nهەر یەكێك لەو هەرێمانە سەرۆكێكی دەبێت و بەرزترین دەسەڵاتی رێكخستنی دەبێت لەسەر ئاستی سنوری جوگرافیاكەی.\nئەو كەسەی دەبێتە سەرۆكی هەرێمەكان، پلەی ئەندامی ئەنجومەنی سەركردایەتی گشتی دەبێت و دەتوانن بەشداریی كۆبونەوەكانی دەستەی جێبەجێكار بكەن، بەبێ ئەوەی مافی دەنگدانیان هەبێت.\nهەر هەرێمێك لە چوار بازنە پێكدێت (باكور، باشور، رۆژهەڵات و رۆژئاوا)، لە هەمانكاتدا مەڵبەند و كۆمیتەكانیش دەمێننەوە، بەڵام ئەوە كەوتۆتە سەر گفتوگۆكانی پەسه‌ندكردنی پەیڕەوی ناوخۆ.\nرێژەی بەشداریی ژنان لە ئەنجومەنی سەركردایەتی گشتیی و دەستەی جێبەجێكار لانیكەم لە سەدا 25 دەبێت.\nكۆنگرەی یەكێتی بەرەو كۆتایی هەنگاو دەنێت، بەبێ ئەوەی دەسەڵات، ناوەندی بڕیار و سەرۆك یەكلاییبكاتەوە و ئەگەری هەیە ململانێیەكانی داهاتوو دوای كۆنگرە دەستپێبكات.


سەره‌نجام پارتی دانی بە تاوانەکەی نا!\nهەروەکو چاوەڕوان دەکرا، سەرەنجام پاراستنی پارتی سیناریۆیەکی سازکرد و هەموو خەڵکی کوردستانی تووشی شۆک کرد. سیناریۆکەی پاراستنی پارتی دەڵێ (جەماعەتی ئەنسارولئیسلام سەردەشت عوسمانیان تیرۆر کردووە، بەو هۆیەوە کە سەردەشت بەڵێنی هەندێک کاری پێدابوون کە بۆیان بکات و بۆی ئەنجام نەداون بۆیە رفاندوویانە و دواتر تیرۆریان کردووە.).\nهەرچەندە کەم ڕووداوی تیرۆریستی وەک ئەوەی سەردەشت هەیە کەبەرلەڕوودانەکەی ، تیرۆرکراو تیرۆریستانی خۆی بۆ خەڵکی بەڕۆشنترین شێوە ئاشکرا کردبێ .پاشان شێوەو ڕادەی وەحشیانەی تیرۆرکردنەکەی ، ڕفاندنی لەبەردەم کۆلیژەکەی خۆیداو بەپێشچاوی پۆلیسەوە، دواتر دەرکردنی بە نێو ئەو هەموو پرسگانەی پارتیدا کە پارتی شانازی بە چاوکراوەیی وشەونخونیانەوە دەکات . گومانێک ناهێڵێتەوە لەلای هیچ کەسێک کە پاراستنی پارتی ئەو کارەساتەی خوڵقاندووە.\nبەڵام پارتی دەڵێ جەماعەتی ئەنسارولئیسلام هەستاون بەم کارە!. ئەگەر جەماعەتی ئەنسارولئیسلام ئەوەندە توانایان هەبێت کە بە ڕۆژی ڕووناکو بە چەند سەیارەی جام ڕەشەوە بێنە بەردەم کۆلیژی ئاداب لەناوەڕاستی پایتەختدا و بەلێدان وڕاپێچ و بەپێش چاوی پۆلیسەوە کەسێک بخەنە نێو سەیارەوەو ئینجا بەم هەموو بازگانەی پارتیدا بیگەیەننە موسڵ ، ئێستا نیوەی شاری هەولێر بەدەست ئەوانەوە دەبوو ،ئێستا دەیان لێپرسراوی پارتیان بەڕۆژی ڕووناک تیرۆرکردبوو!.\nسەرکردایەتی پارتی خۆشی دەزانێ کە تەنانەت معاشخۆرەکانی خۆشی ئەگەر ترسی نانبڕانیان نەبێت وبوێرن قسە بکەن، گاڵتەبەم سیناریۆیەدەکەن. بۆیە سەرکردایەتی پارتی ئەندازیاری معاشخۆری هەڵبەستنی کڵافە درۆی زۆر لەوە کارامەترو پرۆفیشناڵتری هەیە، تامەجبوور نەبێت سیناریۆیەکی ئاوها منداڵانە ساز بکات. بەڵام مەسەلە ئەوەیە پارتی خۆی وای دەوێت. ئەمجارە بەپێچەوانەی هەمووجارەکانی ترەوە، ئامانجی پارتی لەسازکردنی ئەم سیناریۆیەدا، خۆڵکردنەچاوی خەڵک نیە، بەلاڕێدابردنی سەرنجی خەڵک لەسەر خۆی نیە، ڕەواندنەوەی تەموومژی گومانی خەڵک بە تێوەگلانی پارتی لە تیرۆری ڕۆژنامەنووس (سەردەشت عوسمان)دا نیە. دروست بە پێچەوانەوە . سەرکردایەتی پارتی نایەوێ خەڵکی بەو تەسەورە بگەن کە کەسێک هیڵی سووری بنەماڵەی بارزانی بەزاندووەو لەگوڵ کاڵتری پێنەووتراوە.\nبۆ تێگەیشتن لەو سیناریۆیەی پارتی سازی کردووە ، گەڕان بەناو کتێبخانەکەی سەردەشتدا ، یان دواندنی هاوپۆلەکانی سەردەشت تا لە تەرزی بیرکردنەوەی سەردەشت حاڵی بین و ڕادەی دوورو نزیکی ئەومان لەگەڵ ئیسلامی سیاسی بۆ دەرکەوێت، سەرلێتێکدەرو درکنەکردنی ڕادەی مەترسی مەسەلەکەیە. بۆ تێگەیشتن لە سیناریۆکەی سەرکردایەتی پارتی کە دواتر مۆری حکومەتی هەرێمیشی لێدرا. دەبێ ڕادەی دەسەڵاتی بێ مونافیسی ئێستای پارتی وهەوڵدانی سەرکردایەتی ئەو حزبە بۆ کۆنترۆڵکردنی تەواوی شادەمارەکانی سیاسی وئابووری و سەربازی لە کۆمەڵگەی کوردستاندا لەبەرچاو بگرین. ئەو پەیامەی سەرکردایەتی پارتی دروست ڕاڤەی جێگاوڕێگای دەسەڵاتی سیاسیو سەربازی و ئابووری ئەو دەکات لە کوردستاندا ، نەک شتێکی تر.\nسەرکردایەتی پارتی بێ هیچ سڵەمینەوەیەک ڕوو دەکاتە خەڵکی کوردستان ، کە بەتاسەوە چاوەڕوانی پەلکێشکردنی تیرۆریستانی جگەرگۆشەکەی خۆیان بوون بۆ دادگایەکی عادیلانە . پێیان دەڵێ : ئەو سەردەشت عوسمانەی کە ئێوە بۆی هاتنە مەیدان و شەقامەکانی هەولێرو سلێمانیتان پڕ کردو دەستی گومانتان بۆ پارتی ڕاکێشا، دەرکەوت کە پەیوەندی هەبووە لەگەڵ گروپێکی تیرۆریستیدا و بەڵێنی ئەوەشی پێدابوون تا کاریان بۆ بکات. بۆیە ئەگەر دڵ گەورەیی ئێمە نەبێت هەقمانە بە تۆمەتی پارێزگاریتان لە تیرۆریزمی ئیسلامی هەمووتان بدەینە دادگا .\nئێستا دەبێ یەکێتی و حزبی شیوعی و حزبەکەی کاکە حەمەو زەحمەتکێشانەکان زۆر ستایشی عەقڵی خۆیان بکەن ، کەلەسەر کارەساتی تیرۆری سەردەشت هیچیان نەووت . دەنا ئێستا دەبوو بەپەلە بۆ ڕازیکردنی دڵی پارتی بەیاننامەی نەدامەت وپاشگەزبوونەوە دەربکەن تا معاشەکەیان نەبڕن. ئێستا ئاشکرایە بۆچی پارێزگاری هەولێر لەسەر دانانی پەیکەری ئازادی لە شاری هەولێر بە (بەکر عوسمان)ی برای سەردەشتی ووتبوو دەبێ چاوەڕوانی لیژنەی لێکۆڵینەوە بکەین بزانین بە چ دەگەن !. ئەو خۆی ئەندامی مەکتەبی سیاسی پارتیەو دەیزانی چ سیناریۆیەک لەسەروبەندی سازکردندایە.\nپارتی ڕەوەندێکی بەرچاوی لە داسەپاندنی دەسەڵاتی سەرکوتگەرانەی بەسەر کۆمەڵگەی کوردستاندا بڕیوە. ئێوە تەماشاکەن. بەبێ ئەوەی هیچ جۆرە دەوڵەتێکی بەڕەسمیەتناسراوی نێو دەوڵەتی هەبێت ، بەبێ ئەوەی هیچ حکومەت و پەرلەمانێکی هەڵبژێردراوی ئازادانەی خەڵک لە ئارادا بێت ، پارتی بە هێزی زەبەلاحی سەدان هەزار چەکدار، بەقۆرخکردنی تەواوی سەروەتوسامانی کۆمەڵگە ، لەکۆمپانیای فرۆشتنی نەوتەوە تا بەشی هەرە زۆری کۆمپانیا زەبەلاحەکانی هێنان وبردنەدەرەوەی کاڵا لەکوردستان ، تا دەستگرتن بەسەر بوودجەی هەرێمدا کە لەبەغداوە دێت. تەواوی ئەحزابی ڕەسمی و ڕێگەپێدراوی لەکۆمەڵگەدا کردۆتە معاشخۆری خۆی .\nتیرۆری سۆرانی مامەحەمە لە کەرکوک و دکتۆر عبدولستارتاهیرشەریف لە بادینان و سەردەشت عوسمان لە هەولێر،و هەڕەشەکانی مەکتەبی سیاسی پارتی لەئازادیخوازانی ناڕازی کوردستان لە کەیسی سەردەشت عوسماندا، ودواتر هەڕەشەکانی مەسعودبارزانی لە پەرلەمان لە خەڵکی کوردستان، و پاشان مەهزەلەی غەرامەکردنی ڕۆژنامەکانی هاووڵاتی ولڤین و ئاوێنە وڕۆژنامە بە ملیارەها دینار لەلایەن سکرتێری مەکتەبی سیاسی پارتی (فازل میرانی)ەوە ، هەڕەشەی کوشتنی(گروپی گەنجانی پاراستنی پارتی بۆ داکۆکیکردن لە سەروەری و پیرۆزی نەتەوەیی) لە سەرنووسەرو ستافی گۆڤاری لڤین، تادەگات بە ڕاپۆرتی لیژنەی لێکۆڵینەوەکەی پاراستنی پارتی لەمەڕ کەیسی سەردەشت عوسمان، ئەمە وێڕای ڕاهێنانی هەزارەها گەنجی ژێرو سەرو بیست ساڵی بارزان لە سەربازگەی تایبەتی پارتیدا لە بادینان بەبێ پرس و ئاگاداری تەنانەت ئەو کڵێشەیەش کە ناویان ناوە وەزارەتی پێشمەرگە ! .هەموو ئەمانە گۆشەگۆشەی یەک سیاسەتن کە سەرکردایەتی پارتی بەمەبەستی داسەپاندنی دەسەڵاتی تاقانەی خۆی بەسەر تەواوی کوردستانداو بەرتەسکردنەوەی ئازادی و پێشێکردنی مافەسەرەتاییەکانی خەڵک گرتوویەتیەبەر. ئەگەر ئەم ڕەوەندی ملهوڕیەی پارتی لەلایەن بەرەی ئازادیخوازی جەماوەری ملیۆنی خەڵکی کوردستانەوە ناکام نەکرێتەوە . ئیمپراتۆریەتی سبەینێیەکی زۆر نزیکی بارزان جێگای ئیمپراتۆریەتی عۆجەی دوێنێی بەعس دەگرێتەوە.\nبۆیە ئەگەر مەسەلەی کەیسی سەردەشت بۆ پارتی هەنگاوێکە لەڕاستای بەرتەسکردنەوەی ئازادی وچەقاندنی زیاتری حزبی قائید ، ئەوا سەد ئەوەندە بۆ خەڵکی کوردستانو چارەنووسی ئازادیخوازی و کرانەوەی کۆمەڵگە بەڕووی ئازادی وعەدالەتی کۆمەڵایەتیدا چارەنووسسازە. چارەنووسی ئازادیخوازی ونەدوورینی دەمی ئازادی بیروڕا لەژێر ناوی پووچی موقەدەساتەکان وتابۆکان وهێڵەسوورەکاندا بەستراوەتەوە بەڕادەی یەکڕیزی و هاتنەمەیدانی خەڵکی ئازادیخوازی کوردستان ودەرەوە لە دژی لیژنەی لێکۆڵینەوەکەی پارتی و پێکهێنانی دەستبەجێی لیژنەیەکی سەربەخۆ لە پارتی بۆ لیکۆڵینەوەو بەدواداچوونی کەیسی سەردەشت عوسمان و گەیاندنی تیرۆریستان بۆ بەردەم دادگایەکی ئاشکراو عادیلانە .ئەمە بەرپرسیارەتی مێژوویی تەواوی ئازادیخوازانێکە کە بەتیرۆری سەردەشت عوسمان وسۆرانی مامە حەمەو ئەوانی تر فرمێسکیان بۆ ڕانەگیراو دەنگی ناڕەزایەتیان بەڕووی پارتیدا هەڵبڕی.


فۆڕمی تۆمارکردنی بابەت | پرۆتۆکۆلی ناردنی زانیاری (RIP)\nRouting Information Protocol پرۆتۆکۆلی ناردنی زانیاری(RIP): یەکێکە لە کۆنترین پرۆتۆکولەکان بۆ نێوەندەکانی ناردن، کە هەڵدەستێت بە دامەزراندنی ژمارەی بازدانەکان (hop count) وەک پێوەرێک بۆ پێوانەکردنی ڕەوتینەکان. (RIP) ڕێگری دەکات لە گرێ نیردراوەکان(routing loops) لە کاتی جێبەجێکردندا، تا کۆتا سنوری بازدانە ڕێپێدراوەکان لە ڕێڕەوی سەرچاوەی نێرەرەوە بۆ جێگەی مەبەست. زیاترین ژمارەی بازدانی ڕێگە پێدراو لە (RIP) دا بریتیە لە 15. واتا هەمو ئه و نێتۆرکانەی کە رێگە پێدراون سنورداری دەکات. ئیتر لە 16 بەدواوە تا ناکۆتا دادانرێت بە ڕێگەیەک کە ناتوانرێت بەدەست بهێنرێت. (RIP) پەرژ کردنی ئاسۆیی جێبەجێ دەکات، وە بە میکانیزمێکی تایبەتی ڕێگە دەگرێت لە هەموو ناردنێکی نادروست کە پەخش بکرێت. لە بنەڕەتدا هەموو ڕەوتەرێک (RIP) هەڵدەستێت بە نوێ بونەوەی گشتی خۆی هەموو 30 چرکەیەک، لە زوترین کاتی ناردندا، هەرچەندە ئامێرەکانی ناردن هێندە بچوکبوون کە جموجوڵەکان زۆر فراوان نەدەبوون بە گوێرەی پەرەسەندنی تۆڕەکان، بەهەرحاڵ بەشێوەیەکی ئاشکرا ترافیکەکان زۆر دەبون لە سنوری نوێ بونەوەکاندا لە هەر 30 چرکەیەکدا. تەنانەت ئەگەر بە شێوەیەکی هەڕەمەکی ئامێری ناردنەکان جێبەجێ بکرێن، پێشتر وادەزانرا ئەگەر ناردنەکان هەڕەمەکی بن ئەوا ئامێری ناردنەکان لە کاتی خۆیاندا دەینێرن بەڵام لەکاتی جێبەجێ کردندا ئەوە ڕاست دەرنەچوو. لە زۆربەی نێوەندی نێتۆرکەکاندا ا، (RIP) هەڵبژاردەی باشترین نییە بۆ ناردنەکان لە کاتێکدا کە پەرەسەندکان زۆرن، ئەگەر هەڵیبسەنگێنین لە گەڵ (EIGRP، OSPF، أو IS-IS) ئەم پێکهاتەیەش زۆر ئاسانە چونکە (RIP) داوای هیچ (parameter)پارامێترێک ناکات. (RIP)سودوەردەگرێت لە پرۆترکۆلی داتاگرامی بەکارهێن واتا(User Datagram Protocol) وە ژمارەی تایبەتکراو بەخۆی جێبەجێدەکات کە بریتیە لە (520). ڤێرژنەکانی (RIP) سێ چاپی(RIP) مان هەیە (RIPv1، RIPv2، RIPng) نوسخەی 1 (RIPv1) تایبەتمەندیە سەرەکیەکانی (RIP) کە دەستنیشان کراوە لە (RFC 1058) دا، لە سەڵی 1988 دروستکراوە، کە (ڕاوتینی کڵاسفول) (classful routing) بەکاردەهێنێت، کە ئەپدەیدتە بەردەوامەکانی زانیاری تۆڕە لاوەکیەکان لە خۆ ناگرێت، وە پێویستی بە یارمەتی (VLSM) واتا (variable length subnet masks) واتە(ڕوپۆشی تۆڕە لاوەکیە درێژەگۆراووکان) هەیە، ئەم سنوردارکردنە وای کردووە کە نەگونجێت بۆ تۆڕە جیاوازەکان بچنە نێو هەمان پۆلێنی تۆڕەکانەوە(network class). بە شێوەیەکی ڕونتر واتا هەموو تۆڕەلاوەکیەکان دەبێت هەمان قەبارەیان هەبێت لە پۆلێنکردندا، هەروەها هیچ پاڵپشتێکی نیە بۆ ڕاستاندنی نێرەرەکە. بۆیە وا دەکات (RIP) ببێتە جێی مەبەستی هێرشە جۆربەجۆرەکان. نوسخەی 2 (RIPv2) بەهۆی هەبونی کەمو کوڕی لە چاپی یەکەمی (RIP) چاپی دووەمی دروستکرا، کە لە ساڵی 1993 دابوو، وە بەتەواوی کۆتای پێهات لە ساڵی 1998 دا. وای لێکرا کە بتوانێت تۆڕە لاوەکیانیش بگرێتە خۆی، هەروەها دەتوانیت (CIDR) بگرێتە خۆی واتا تۆڕە ناپۆلێن کراوەکان، بۆ درێژەدان بە هاوجوتی گەڕانەوەکان. هەرچەندە سنوری بازدانەکان لە 15 تێنەپەڕی و وەک خۆی مایەوە. (RIPv2) ئاسان کاری زۆری هەیە بۆ کارکردن لەگەی تایبەتمەندیەکانی چاپی پێشتر، واتا هەمو پرۆتۆکۆلەکان دیاری دەکات تاکو پلەی سفر بە شێوەیەکی ڕاست و دروست. وە تایبەتمەندی گونجان لەگەڵیدا. وە ڕێگە دەدات بە ڕێکخستەوەنەوه و گونجاندنی. کاتی هەوڵدان بۆ فشاری ناپێویست (unnecessary load) بۆ ئەوانەی کە بەشدارنین لە ڕاوتیندا، (RIPv2) پەخشی هەمەجۆری هەیە بۆ خشتەی ناردنەکان کە دەبێت نێرەرەکانیان ڕێکبخەن لەسەر ئەم ناونیشانە (224.0.0.9) کە ئەمەش پێچەوانەی (RIPv1) یە کە ئێستاش ڕێگە دەدات بە ڕێکخستنە تایبەتیەکان. وە دانپیانانی (MD5) بۆ (RIP) لە ساڵی 1997 دابوو. وە نیشانەی ڕێگەکان زیادکرا بۆ ئەم چاپە کە ئەم کردارە رێگە دەدات بە جیاکردنەوەی ڕێگاکان کە سودیان لێوەردەگیرێت. وە ڕێگاکانی نەجات بون لە پرۆتۆکۆلەکانی تر. نوسخەی (RIPng) (RIPng) بریتیە لە نەوەی دواتری (RIP) کە دەدۆزرێتەوە لە (RFC 2080) وە درێژکراوەی (RIPv2) بۆ یارمەتی دانی (IPv6) جیاوازیە سەرەکیەکان لە نێوان (RIPv2) (RIPng) وەدا بریتین لە : 1-\tدەگونجێت لەگەڵ تۆڕەکانی (IPv6) 2-\tهەرچەندە (RIPv2) دەگونجا بۆ ئەپدەیت کردنەوە لەگەڵ (RIPv1) بەڵام (RIPng) نەخێر. بۆیە لەم کاتەدا دەبێت سود لە (IPv6) وەربگیرێت، وەبۆ ڕاستاندنی دەبێت (IPSec) بەکاربهێنرێت. 3-\t(RIPv2) بازدانەکان نیشانەدار دەکات کاتی چونە ناو ڕۆتەرەکانی تر، بەڵام (RIPng) داوای نیشانە تایبەتیەکان دەکات بۆ بازدانی دواتر کە بمانەوێت بچینە ناو ڕێگاکەی. (RIPng) نوێ بونەوەکانی خۆی دەنێرێت لە ڕێگەی (UDP 521) واتا کۆمەڵی ناردنە یەک لەدوای یەکەکان کە بریتیە لە (FF02::9). کردارەکانی (RIPv1) (RIP) دوجۆر ناردن دەناسێنێت: 1-نامەی داواکاری. 2-نامەی وەڵامدانەوە.. کاتێک (RIP) دێتە سەرخەت هەڵدەستێت بەناردنی نامەی داواکاری بۆ هەموو ئه و نێرەرانەی کە ڕوبەڕوی دەبنەوە، هەموو ئه و نێرەرە نزیکانەی کە نامەی وەڵامدانەوە دەنێرن بۆی وەڵام دەدرێنەوە لە شێوەی خشتەیەکی ئاگادارکردنەوەی تایبەت بەخۆیان. هەروەها نامەی وەڵامدانەوەش دەنێریت بە شیوەیەکی نەخوازراو هەرکاتێکئەپدەتی تایمەرەکەی ئیسکپایەر ببێت. لەسەر خشتەی وەرگرتنی ڕۆتەرەکە. ئامێری ڕۆترەرەکە هەر یەک لە خشتەی نێرەری داخڵ بوو بەکاردەخات بەپێ ئەم یاسایانی خوارەوە. 1-ئەگەرێکو هیچ ڕێگەیەکی چونیەک نەبێت بۆ چونە ناوەوە، ئەوا ڕێگەی ڕۆتەرەکە بە شێوەیەکی خۆکرد(ئوتوماتیکی) دەخرێتە ناو خشتەی ناردنەکانەوە. هاوکات لەگەڵ زانیاری دەربارەی هەر نێرەرێک کە خراوەتە ناو خشتەی ناردنەکە. 2-بەڵام ئەگەر ڕێگەی هاوشێوە هەبوو بۆ چونە ناوەوە بەڵام پێوەی بازدانەکە واتا (hop count metric) نزم تربوو له و ڕۆتەرەی کە هەمانە لە ناو خشتەی ڕۆتەرەکەدا ئەوا خشتەی ڕۆتەرەکە ئەپدەیت دەبێتەوە لەگەڵ ڕۆتەرە نوێ کەدا. 3-وە ئەگەر ڕێگەی هاوشێوە هەبوو بۆ چونە ناوەوە بەڵام پێوەری بازدان بەرزتر بوو لە ئه و ڕۆتەرەی کەهەیە لە خشتەکدا، ئەوا دەروازەی ڕۆتەرەکە ئەپدەیت دەبێتەوە بۆ لەخۆگرتنی بازدانی 16 تا ناکۆتا واتا (infinite hop) هەرچەندە پاکێتەکانی دەنیرێت بۆ ڕەۆتە کۆنەکەی، لەم کاتەدا تایمەری ئەپدەیتەکە دەست بەکاردەبێت وە هەموو ئەپدەیتێک لە ڕۆتەرەکانی ترەوە پشتگوێ دەخرێت. پاشان ئەگەر دوای ئیکسپایەر بونی تایمەرەکە ئه و ڕۆتەرە هەر بەدەوام بێت لە ناردنی ئاگاداریەکانی بە هەمان پێوەری بازدانە بەرزەکە، ئەوا بەهاکەی ئەپدەیت دەبێتەوە لە خشتەی ڕۆتەری تایبەت بەخۆی. کەواتە تەنها لەکاتی ئێکسپایەربونی تایمەرەکە ئەپدەیتی ڕۆتەرەکانی تر وەردەگیرێن بۆ ئه و ڕێگەیە. تایمەرەکان: (Timers) (RIP) ئەم تایمەران بەکاردەهێنێت وەک بەشێک لە کارەکانی: (Update Timer, Invalid Timer, Flush Timer, Hold down Timer) ئەپدەیتکردنی تایمەر(Update Timer) ئەپدەیتکردنی تایمەرەکە کۆنترۆڵی ماوەی نێوان دوو نامەی وەڵامدراوەی ئازاد دەکات، بە شێوەیەکی خۆکرد هەموو 30 چرکەیەک، ئیتر نامەی وەڵامدانەوە پەخش دەکرێت بۆ هەموو ئامێرە بەستەرەکان کە لەئارادا هەبن. تایمەری سەقەت (Invalid Timer) تایمەری نادروست ئه و ماوەیە دەستنیشان دەکات کە دەروازەی ڕێگە لە خشتەی ڕیگەکەدا بمێنێتەوە بە بێ ئەپدەیت کردنی، ئەمەش پیِیدەگوترێت تەواوبونی تایمەر (expiration Timer)، بە شێوەیەکی خۆکرد، وە بەهاکەی دەخەمڵێنرێت بە 180 چرکە، جا دوای ئیکسپایەر بونی تایمەرەکە هەژماری بازەکانی داخل بونی ڕاوتینەکە بە16 دادەنرێت، واتا ئه و ئامانجە دادەنرێت بە بەدەستنەهاتوو. تایمەری فلاش (Flush Timer)تایمەری پرتەپرت کەر: تایمەری فلاش لێدەر کۆنترۆڵی کاتی نێوان ڕێڕەوی بەدەست نەهاتوو یان نیشانەلێدراو وە بەدەستنەهاتوو وە لابردنی لە خشتەی ڕاوتینەکەدا، بە شێوەیەکی ڕۆتینی 240 چرکە دەخایەنێت، واتا 60چرکە زیاتر لە تایمەری نادروست. چونکە ڕۆتەرەکە 60چرکە پەخشی ئه و ڕەوتە بەدەست نەهاتوی هاوسێی دەکات، ئەم تایمەرە پێویستە بە بەهایەکی بەرزتر لە تایمەری نادروست دابنرێت. تایمەری سەربەرەوخوا (Hold-down Timer) تایمەری سەربەرەوخوار بە گوێرەی دەروازەی ڕەوتەکە دەستپێدەکات، کاتێک کە ژمێریاری بازەکان دەگۆڕین لە نزمترین بەهاوە بۆ بەرزترین بەها، ئەمەش ڕێگە دەدات بە ڕێگە کە بچەسپێت، لەم کاتەشدا هیچ ئەپدەیتێک ئەنجام نادرێت لە دەروازەی ڕەوتینەکاندا، ئەمەش بەشێک نیە لە (RFC 1058) واتا ئەمە بەکارخستنی (Cisco's) یە، وە کاتی خەمڵێنراو بریتیە لە 180 چرکە. سنوردارکردنەکان (Limitations) 1-ناتوانرێت ژمارەی بازەکان لە 15 تێبپەڕێت، ئەگەرنا ڕەوتەکان نامێنن. 2- زۆربەی تۆڕەکانی (RIP) تەختن، هیچ ناوچه و سنورێک نیە بۆ (RIP) بەڵام کۆکردنەوەیان ڕێی تێدەچێت. 3-(variable length subnet masks) واتە(ڕوپۆشی تۆڕە لاوەکیە درێژەگۆراووکان) هاوکاری ناکرێت لە لایەن (RIP version 1) ووە، چونکە ئه و ڤیرژنە زۆر کۆنە. 4-(RIP) حسابکردن و یەکگرتنەوەیەکی زۆر هێواش هەیە لەکەڵ کێشە نەبڕاوەکاندا (infinity problems). 23-11-2016 وەرگێڕانی: زریان سەرچناری


هەواڵ / چاوپێکەوتن :: 04/08/2019 :: 1026 جار بینراوە\nپاش پێكهێنانى كابینه‌ى نوێى حكومه‌تى هه‌رێمى كوردستان، پرسى گه‌رمى یه‌كێتى نیشتمانى كوردستان به‌ستنى كۆنگره‌یه بۆ ده‌ربازبوون له‌م قۆناغه و كێشه‌كان. هه‌ڵۆ پێنجوێنى ئه‌ندامى سه‌ركردایه‌تى و یه‌كێك له ئاماده‌كارانى كاره‌كانى كۆنگره‌ى ئه‌و حزبه، له چاوپێكه‌وتنێكى دواڕۆژدا ده‌ڵێت:"ره‌نگه كۆنگره‌ى یه‌كێتى به‌دڵى زۆر كه‌س نه‌بێت، كه ده‌بێته هۆى گۆڕینى كه‌سه‌كان و سیاسه‌تى یه‌كێتى. له پێش كۆتایى ئه‌مساڵیش كۆنگره‌ى یه‌كێتى ده‌به‌سترێت".\nدواڕۆژ: كاره‌كانى مه‌كته‌بى رێكخستن بۆ ئاماده‌كاریى به‌ره‌و كۆنگره‌ى یه‌كێتى به‌چى گه‌یشتووه؟\nهه‌ڵۆ پێنجوێنى: مه‌كته‌بى رێكخستن را و پێشنیار و شێوازى به‌ستنى كۆنگره بۆ سه‌ركردایه‌تى یه‌كێتى ئاماده ده‌كات تا بڕیارى له‌سه‌ر بدرێت، ئه‌وه‌ى كه په‌یوه‌ندیى به ئێمه و مه‌ڵبه‌نده‌كانه‌وه هه‌یه سه‌رقاڵى داڕشتنى رێنماییه‌كانین كه پێویستن بۆ شێوازى به‌ستنى كۆنفرانسه ناوخۆییه‌كان و كۆنگره.\nدواڕۆژ: زۆربه‌ى كێشه ناوخۆییه‌كانى یه‌كێتی به‌هۆى نه‌به‌ستنى كۆنگره‌یه، بۆچى تائێستا سه‌ركردایه‌تى له‌سه‌ر كاتێك بۆ به‌ستنى رێكناكه‌ون؟\nهه‌ڵۆ پێنجوێنى: یه‌كێتى كێشه‌ى دیاریكردنى كاتى نییه، دواكه‌وتنى كۆنگره‌یش په‌یوه‌ندیى به‌وه نییه سه‌ركردایه‌تى رێكنه‌كه‌وتبێت له‌سه‌ر كاتى ئه‌نجامدانى، دۆخى سیاسی و چوار ساڵ شه‌ڕى داعش، هه‌روه‌ها هه‌ڵبژاردنه‌كانى په‌رله‌مانى كوردستان و عێراق و پێكهێنانى حكومه‌ت، هه‌موو ئه‌مانه وایان كرد هه‌لێكى له‌بار بۆ یه‌كێتى نه‌ڕه‌خسێت كه كۆنگره‌یه‌ك ببه‌ستێ بتوانرێت گۆڕانكاریى بكرێت و پلان و پڕۆگرامێكى باش دابنرێت كه له ئاستى ئه‌م قۆناغه و رۆڵ و كاریگه‌ریى یه‌كێتى بێت له كوردستان و ناوچه‌كه‌دا، به‌ڵام هه‌موو هه‌وڵێكى ته‌واوه‌تى ده‌درێت بۆ ئه‌وه‌ى له پێش كۆتایى ئه‌م ساڵدا كۆنگره ببه‌ستین.\nدواڕۆژ: له راگه‌یه‌ندراوه‌كه‌ى مه‌كته‌بى سیاسى دا ده‌وترێت پێش كۆتایى ئه‌م ساڵ ده‌بێت كۆنگره ببه‌سترێت ئایا له‌م ساڵدا ئه‌نجام ده‌درێت؟\nهه‌ڵۆ پێنجوێنى: سه‌رقاڵى ئه‌وه‌ین هه‌موو پێداویستییه‌كانى كۆنگره دابین بكه‌ین تا له كۆتایى ئه‌مساڵدا ببه‌سترێت، هه‌رچه‌نده كاتێكى دیاریكراوى بۆ دانه‌نراوه، به‌ڵام له پێش كۆتایى ئه‌مساڵدا ئه‌نجام ده‌درێت. ناكرێت كۆنگره دوابخرێت، چونكه ته‌مه‌نى به‌سه‌رچووه و ئه‌م قۆناغه‌یش سیاسه‌تێكى تازه‌ى ده‌وێت به خه‌ڵك و عه‌قڵى نوێوه، كه كۆنگره‌یش دواكه‌وتووه به‌شێكى سه‌ره‌كى په‌یوه‌ندیى به‌وه‌وه هه‌یه كه سه‌ركرده‌یه‌كى وه‌ك هه‌ڤاڵ مام جه‌لال-مان له‌ده‌ستداوه و بۆشایى دروست بوو، به‌ڵام ئێستا هیچ بیانوویه‌ك نه‌ماوه بۆ دواخستنى و كاته‌كه‌ى له‌باره، به‌ستنى ئاماده‌كاریى جددى ده‌وێت.\nدواڕۆژ: كێ و چۆن نوێنه‌ر بۆ كۆنگره دیاریى ده‌كرێت؟ زۆر باس له كڕینى ئه‌و ئه‌ندامانه ده‌كرێت كه ده‌چنه كۆنگره به‌تایبه‌ت له‌ڕێگه‌ى باڵه‌كانه‌وه، ده‌ڵێیت چى؟\nهه‌ڵۆ پێنجوێنى: به‌ڕێگاى هه‌ڵبژاردن له ئۆرگانه‌كانى خواره‌وه نوێنه‌ر بۆ كۆنگره دیاریى ده‌كرێت، ئاساییه خه‌ڵكانێك هه‌بن له‌م كۆنگره‌یه یه‌كبگرن و پشتیوانى یه‌كتر بكه‌ن.\nدواڕۆژ: ده‌وترێت به‌شێك له ئه‌ندامانى سه‌ركردایه‌تى و مه‌كته‌بى سیاسى یه‌كێتى له كۆنگره ده‌ترسن هه‌ر له‌به‌ر ئه‌مه‌یه دواى ده‌خه‌ن؟\nهه‌ڵۆ پێنجوێنى: له كۆبوونه‌وه‌كانى سه‌ركردایه‌تى و لیژنه‌كاندا هاوده‌نگ بووین له‌وه‌ى ئه‌مساڵ ده‌بێت كۆنگره ببه‌سترێت، هیچ كه‌سێك له یه‌كێتیدا ناڕازیى نییه له‌وه‌ى كۆنگره ببه‌سترێت. كۆنگره داڕشتنه‌وه‌ى سه‌رله‌نوێ سیاسه‌تى یه‌كێتییه، هه‌روه‌ها رێكخستنه‌وه‌ى سه‌ركردایه‌تییه‌كى نوێیه به شێوازێكى دیموكراسیانه، بێگومان گۆڕانكاریى له كه‌سه‌كان و هێنانه‌پێشه‌وه‌ى خه‌ڵكى نوێ ده‌كرێت.\nدواڕۆژ: ده‌رچوونه‌وه‌ى هه‌ندێك له مه‌كته‌ب سیاسییه‌كان یان نه‌وه‌كانیان له كۆنگره، ئایا ئه‌مه‌یش گۆڕانكارى و نوێبوونه‌وه‌یه؟\nهه‌ڵۆ پێنجوێنى: ده‌مانه‌وێت گۆڕانكاریى بكه‌ین و خوێنى تازه بێته ناو سه‌ركردایه‌تى، هه‌ر كه‌سێك بن به‌پێى توانا و لێهاتوویى خۆیان و ئه‌و متمانه‌یه‌ى له كۆنگره پێیان ده‌به‌خشرێت ده‌رده‌چن. فشار و مه‌رج نییه له‌سه‌ر ئه‌ندامانى كۆنگره كه ده‌نگ به كه‌سێك یان به كوڕى به‌رپرسێك بده‌ن، ئه‌وه‌ى ده‌وترێت پڕوپاگه‌نده‌یه له‌سه‌ر یه‌كێتى. جیاواز له كۆنگره‌كانى تر ده‌بێت، پێویسته گۆڕانكاریى باش له پڕۆگرام و سیاسه‌تى یه‌كێتیدا بكرێت، به‌پێچه‌وانه‌وه ئه‌مه نه‌كرێت ئه‌و چاوه‌ڕوانییه‌ى ئه‌ندامان و لایه‌نگران هه‌یانه بێهیوایى دێنێته ئاراوه.\nدواڕۆژ: پێتوایه ئه‌م كۆنگره‌یه به‌دڵى زۆر كه‌س نه‌بێت؟\nهه‌ڵۆ پێنجوێنى: بێگومان به‌ستنى كۆنگره‌ى یه‌كێتى به‌دڵى زۆر كه‌س نییه، به‌ڵام زه‌روره‌تێكه كه پێویستمان به به‌ستنى هه‌یه، ئه‌و كه‌سانه‌ى له‌ده‌ره‌وه‌ى یه‌كێتین هه‌واڵى به‌ستنى كۆنگره ده‌پرسن و پێشنیاریان هه‌یه، زۆر زیاتر له‌وانه‌ى په‌یوه‌ندییان به‌م پرسه‌وه هه‌یه. خواستێكى گشتییه، مه‌ترسییه‌كیش نییه له رێگاى ئه‌وه‌ى كه كۆنگره ببه‌سترێت، ئه‌گه‌ر ده‌نگى ناڕه‌زاییش هه‌بێت له‌سه‌ر شێوازى به‌ستنیه‌تى.\nدواڕۆژ: ده‌وترێت گۆڕانكاریى له ژماره‌ى ئه‌ندامانى سه‌ركردایه‌تی ده‌كرێت، راسته؟\nهه‌ڵۆ پێنجوێنى: پڕۆژه‌یه‌ك هه‌یه بۆ گۆڕانكاریى له ژماره‌ى ئه‌ندامانى مه‌كته‌بى سیاسى و سه‌ركردایه‌تى، به‌پێى پێویستى كه‌مكردنه‌وه یان زیادكردن له ئه‌ندامانى سه‌ركردایه‌تیدا ده‌كرێت، ئه‌م پڕۆژه‌یه‌یش ده‌برێته كۆنگره و بڕیارى له‌سه‌ر ده‌درێت.\nدواڕۆژ: پۆستى سكرتێرى گشتى وه‌ك خۆى ده‌مێنێته‌وه، یان ده‌گۆڕێت؟\nهه‌ڵۆ پێنجوێنى: ئه‌م پۆسته تایبه‌تمه‌ند بووه به جه‌نابى مام جه‌لال، ره‌نگه گۆڕانكاریى به‌سه‌ر ئه‌و پۆسته‌دا بێت، شێوازه‌كه‌ى بگۆڕێت به جۆرێكى تر، ده‌كرێت له جیاتى سكرتێر بكرێت به سه‌رۆك، بۆیه له‌گه‌ڵ گۆڕانى په‌یڕه‌و ئه‌مه‌ش گۆڕانى تێدا ده‌كرێت.


ڕەوتی دەستبەسەرکردنی بەهائیەکان لە ئێران بەردەوامە\n15:17 - 25 خەزەڵوەر 2715\nکوردستان میدیا: لە درێژەی ڕەوتی دەستبەسەر کردنی بەهائیەکان لە ئێراندا، لانیکەم ١٦ شارۆمەندی بەهائی لە لایەن هێزە ئەمنیەتییەکانەوە دەستبەسەر کران.\nبەپێی ڕاپۆرتی ئاژانسی هەواڵی هێرانا، سەرلەبەیانیی دوێنێ یەکشەممە ٢٤ی خەزەڵوەری ١٣٩٤ی هەتاوی، لانیکەم ١٦ هاووڵاتیی بەهائی لە ٣ شاری تاران، مەشهەد و ئەسفەهان لە لایەن هێزە ئەمنیەتییەکانەوە دەستبەسەر کراون.\nبەپێی ڕاپۆرتی هەمان سەرچاوە، سەهبا فەرنووش، نگار باقری، نەوا مۆنجەزێب، یاوەر حەقیقەت، نەوید ئەقدەسی و هێلیا موشتاق لە تاران، کەیوان و پەروین نیک ئایین، یەگانە ئاگاهی، مەتین جانمیان، عەرشیا ڕووحانی و نەوید هێمەت لە ئیسفەهان و ساناز ئێسحاقی، نیکا پاکزادان، فەرزانە دانشگەری و نەغمە زەبیحییان لە مەشهەد، ئەو ١٦ شارۆمەندە دەستبەسەر کراوەن کە هەتا ئيستا نێوەکانیان بڵاو کراوەتەوە.\nتا هەنووکە، تاوان و شوێنی ڕاگرتنی ئەم هاووڵاتییانە ڕوون نییە.\nشایانی باسە کە ئایینی بەهائیەت لە لایان میرزا حوسێنعەلی نووری ناسراو بە بهاءالله لە سەدەی ١٩ هەمی زایینیدا لە وڵاتی ئێران بنیات نرا. پەیڕەوانی ئەم ئایینە بڕوایان بەوە هەیە کە بهاءالله (١٨١٧ - ١٨٩٢)، نوێترین نێردراوی ئیلاهیی لە پاش پێغەمبەرانێک وەکوو ئیبراهیم، مووسا و بوودا و زەردەشت و مەسیح و محەممەدە. ڕێژەی باوەڕداران بەم ئایینە بە ٧ میلیۆن و ٨٠٠ هەزار کەس خەمڵێندراوە. ناوەندی جیهانیی بەهائیەکان لە شاری حەیفای وڵاتی ئیسراییلە.\nئەم ئایینە کە بە پێی پەرەسەندوویی لە وڵاتە جیاوازەکاندا، پاش ماسیحییەت بە دووهەمین ئایینی دنیا دەژمێردرێت. پەیڕەوانی بەهائییەت لە ئێرانی ژێر دەسەڵاتی کۆماری ئەسلامیدا لەژێر زەخت و گوشارێکی لەڕادەبەدەردان و ئایینەکەیان ڕێگەپێنەدراوە.


٤/لاس و خەزاڵ/سوارە ئیلخانیزادە\nنووسەر: سوارە ئیلخانیزادە (١٩٣٧-١٩٧٦)\n- ڕاوەستە بزانم کێی!؟\n- کوڕم ھەواڵێکی گرنگم بۆ نەبی خان ھێناوە، ئەبێ ھەر ئەمشۆ پێی بگەینم.\n- بڕۆ پیرێژن بەیانی وەرەوە، خان ئێستا خەوتووە ناکرێ خەبەری کەینەوە.\n- بەڵام کوڕم ھەواڵەکە زۆر گرنکە، ئەترسم کات بەسەربچێ ئاخ.\n- بەڵێ بزانم ئەم ھەواڵە چییە!؟\n- گوێت بێنە پێشەوە!... باپێت بڵێم...\n- ئەھا... زۆر باشە تۆ ھەر لێرە ڕاوەستە تا من ھەواڵ بدەم بە خان و ئەگەڕێمەوە.\n- ئەم پیرێژنە بەم شەوە لێرە چی دەکرد!؟ وا دیار بوو شتێکی بە نیگابانەکە گوت... نەکا بە ڕازی ئێمەی زانیبێ و بیەوێ بە نەبی خەبەر بدا. ئەگەر وا بێ من و مەراد تێدا دەچین... وا باشە بچمە ناو ئەو ماڵە کەوا نەبی تێدایە... ئاھ... ئێرە زۆرباشە ئەوە پیرێژنەکە چووە ژوورەوە... ئاھ... با ئەمنیش بچمە ناو داڵانەکە ڕاوەستم...\n- دەی تۆ بڵێ بزانم تۆ دڵنیای کە ئەو کوڕە لاسی کوڕی ئەحمەد خانە!؟\n- بەڵێ قوربان، ڕاستە کە من پیر بووم، بەڵام ئاوەزم باش کار دەکا، لە پشت دەرگا کە خۆم گرتبوو بەم گوێیانەی خۆم بیستم کە پیاوە نەخۆشەکە بە کوڕە لاوەکەی ئەگووت سەروەرم.\n- ئەمە بەڵگە نییە پیرێژن، بزانم چی تریان گوت؟\n- گەورەم، لاوەکە گوتی کە نەبی خان ئەیەوێ ھێرش بکاتە سەر باوکم، باوکیشم خۆی ئامادە نەکردووە بڕیاریان دا کە پیاوە نەخۆشەکە بەرێتە ئاواییەکی تر وە خۆشی بگەڕێتەوە لای ئەحمەد خان، وە ئەم ھەواڵەی بداتێ. دەزانی قوربان من خۆم بە کەنیزی تۆ دەزانم، ھەڵبەت نەمدە توانی ئەم ھەواڵە بە تۆ ڕانەگەینم. بەڵێ گەورەم، من کەنیزم... کارکەرم...\n- ئاھ... تۆ لە ڕادەبەدەر زۆر بڵێیی دەکەی، بەڵام ئەم ھەواڵەشت بەکەڵک بوو، ئەبێ کارێک بکەم ئەحمەد خان لەسەر مەیتی کوڕەکەی دانیشێ، بەڵێ سەری لاس ئەبڕم و ئەینێرمەوە بە دیاری بۆ ئەحمەد خان. ئاخر من و ئەو دۆستی لە مێژینەین، ھەر ئەبێ دیاریەکی وا باشی بۆ بنێرم... ھا... ھا... ھا...\n- قوربان کارێکت بە من نییە!؟\n- نە پیرێژنی فەرھادکوش کارێکم پێت نییە بگرە ئەمەش دەست خۆشانەت.\n- سپاست دەکەم گەورەم، سپاست دەکەم.\n- ئێرە... زۆر باش بوو، بە ڕاستی زۆر باش بوو، ئەمجارە وا دیارە ھاتمەوە، ئەحمەد خان بە دیتنی سەری بڕاوی کوڕەکەی سەری لێ ئەشێوێ منیش بەیەک ھێرشی کوتوپڕلە ناوی ئەبەم... ھا... ھا... ھ\n- خان ئەتۆ زۆر زوو لە سەرکەوتنی خۆت دڵنیا ئەبی، ئەمە بۆ پیاوی شەڕانی باش نییە.\n- تۆ!؟ تۆ لێرە چ دەکەی!؟\n- مەگەر فەرامووشت کردووە من نۆکەری تایبەتی تۆم، ھەرکاتێ بمەوێ ئەتوانم بێمەلات.\n- ھا... کە وایە ئێستا دەستوور دەدەم بتگرن.\n- ئەم... گەورەم ئاڵۆز مەبە، ئێرە جگە لە من و تۆ کەسی لێ نییە.\n- ئە ئەمان نا ئەمن خۆم ئەتکوژم... ھا بیگرە قوڕ وە سەر... ھا... ھ...\n- ئەھا ئەمجار بووی بە پیاو، وەرە پێشەوە وەرە پێشتر... نا... دیارە کەمێک لە شمشێر سەرت دەردەچێ... بەڵام ئیتر بەستە... ھا... بگرە...\n- مۆڵەتی مەدە گەورەم بیکوژە...\n- نامەراد... نا... وەرە دەستی ببەستە با بیبەینە لای باوکم... دەی مەراد...\n- نا گەورەم... ئەم مارە وا باشترە زوو سەری پان کرێتەوە، ماوە بفەرموو سەری لە لەشی جیا کەمەوە و جا سەرە بڕاوەکەی ئەبەینە لای خان...\n- نا مەراد چۆنی پێم گوتی وا بکە... یاڵڵا زووکە.\n- بەسەرچاو گەورەم، بەسەرچاو... دەست بێنە پێشەوە بەرازی پیس... دەست.\n- بەئەدەب بە مەراد بە ئەدەب بە.\n- دەست بێنە پیری لا مەسەب...\n- با دابەزین مەراد نەبی خان زۆر ماندوو بووە.\n- ئۆھ قوربان گورگی باران دیتووە، بەمانە ماندوو نابێ.\n- ئە مەراد، تۆ بە ھیچ جۆرێ تەربیەت فێر نەبووی، چەند جار پێم گوتی زمانت بە قسەی ناشیرین پیس مەکە.\n- ئە ببوورە گەورەم ببوورە.\n- من زۆر ماندووم، زۆریشم تینووە.\n- لەو نزیکانە چاوە کانییەک ھەیە لەوێ دائەبەزین بەڵام بە مەرجێ، نەبی خان بیری ھەڵاتن لە مێشکی خۆی دەرکا!\n- من بەدەستی بەسراوەوە بۆ کوێ ڕادەکەم\n- کە وایە لێ خوڕین\n- زۆر باشە با لێ خوڕین...\nئەحمەد خان: نەبی، من زۆرم چاکە بۆ تۆ ھەبوو، چەند جار لە مەرگ ڕزگارم کردی، بەڵام تۆ ئەمەک نەناس بووی، لەشکرت لێ کردم، پێم بڵێ نەبی لەبەر چی وات کرد!؟\n- من پیاوم لەبەرامبەر پیاویشەوە قسە ئەکەم تۆ ئەتەوێ کە ئێستاکە ئەسیری تۆم، بۆ دڵۆپێ خوێن بپاڕێمەوە و داوای لێبوردن بکەم!؟ نا... نا خانی مەزن نا، نەبی ئەو نزمییە قەبووڵ ناکا، تۆش چۆنت پێ چاکە وا بکە؟\n- ئافەرین نەبی ئافەرین سەد ئافەرین بە ڕاستی نەترسی، کە وەھایە بۆ مەرگ ئامادە بە مەراد.\n- بەڵێ قوربان!\n- فەرمانی من ئەوەیە کە نەبی لە چینی دیوار بگرن، پیاوی پیاو مەرگی پیاوانەشی دەوێ.\n- بەسەرچاو گەورەم بەسەرچاو.\n- دەستوور بدە ھەر کەس کە ئەیەوێ نەبی لەم حاڵەدا ببینێ ئازادە، با تێبگەن پیاوی وەک نەبی گاڵتە بە مردن دەکا.\n- ئۆھ سپاست دەکەم خان، پیاو قەدری پیاو ئەزانێ، منیش پێم خۆشە ڕواڵەتی پیاوانەی من لە سەرەمەرگیشا دەست و پێوەندەکانی تۆ بترسێنێ، وە بزانن دوژمنی گەورەیان چ پیاوێکە!؟\n- سەروەرم ئەمجارەش بیبەخشە، من ھەست ئەکەم پەشیمان بووبێتەوە.\n- کوڕم پەشیمان بوونەوە لە کاتێ وەھادا یانی ترسان و خوێڕی بوون، نەبی ئەگەر پەشیمان بێتەوە ئەیکوژم، چونکە پێم شوورەیییە دوژمنێکێ ترسەنۆکم ھەبێ، ئەگەر پەشیمانیش نەبووبێتەوە ھەر ئەیکوژم، چونکە پیاو لە دوژمنی ئازا ئەبێ بترسێ، جا ئێستا لە خۆی بپرسین کوڕم، بڵێ بزانم نەبی تۆ کام لەم مەرگانە ھەڵ دەبژێری!؟\n- مەرگی پیاوانە خان.س\n- بەڵام تۆ قوربان لە ھەردوو حاڵدا ئەیکوژی ئەمە ڕەوانییە.\n- بڕۆ دەرەوە لاس دوو شێری پیر باشتر لێک تێ ئەگەن مەعتەلی چی لاس؟ بڕۆ دەرەوە.\n- بەسەرچاو، بەڵام تۆش لەگەڵ نەبی زۆر جیاوازیت نییە.\n- ئاھ لاس، لەبیرت نەچێ چیت گوت ئێستا بڕۆ دەرەوە.\n- خودای گەورە ئەمانە چ جۆر ئادەمیزادێکن؟ بڕوانە چۆن بە ھەڵپە سەرنجی نەبی ئەدەن. بێ چارە لەم بەر خۆرەتاوە، تا پشتێنی لە ناو دیوار دایە. نەبی ئێستا حاڵی چ بێ؟... نا ئەمن ناتوانم ئەم ڕوانگە ناحەزەم چاو لێ بێ،... بابچمە پێشەوە... تکایە گوێ بگرن! ئەگەرچی پیاو نابێ لەگەڵ ئێوە کە بەجارێ بوون بە دڕندەی کێوی بە ئەدەب قسە بکا ئێوە بۆچ لێرە کۆ بوونەتەوە!؟ ھا ئەمە چ شانازیێکی تێدایە کە دوژمنیکی ئەسیر لەم حاڵەدا سەیر ئەکەن؟ ئایا ھیچ کامتان لە خۆتان ڕائەمینی دەست بداتە شمشیر و بچنە مەیدانی نەبی خان؟ نا...نا... ئێوەی ترسەنۆک ھەر لەمە ئازان سەیری دوژمنی داماو بکەن و پێی پێبکەنن، شوورەیییە، بە ڕاستی شوورەیییە ئێستا ئێوە گوم بن لەبەر چاوم.\n- مەعتەلی چن؟ بڵاوەی کەن یاڵڵا...\n- نەبی خان، ئەم شۆ چاوەڕوانی من بە دێم ئازادت دەکەم.\n- ئاھ...ھ من نامەوێ بەدەست کوڕی دوژمنم ئازادبم، مردنم لا باشترە.\n- من کوڕی شەرەف و ویژدانم، نەبی خان کوڕی دوژمن نیم، شەوێ چاوەڕێم بە ئێستا بەدوعا، تا شەوێ خۆت ڕابگرە.\n- لەناو ئەو ھەموو کێشکچی و نۆکەرە دا، لاوێکی ڕووبەند لە ڕووی چارە پۆشراو دێت و نەبی لە چینی دیوار دەربھێنێ و دەستی ھەموو پیاوەکانی من ببەستێ! ئاھە سەرشۆڕیی لەمە زیاتر چۆن ئەبێ!؟ مەگەر ئێوە کەو بوون کەروێشک بوون، مەراد... مەراد...\n- بەڵێ قوربان، بەڵێ سەروەرم فەرموو.\n- مەگەر تۆ مردبووی؟ پێم بڵێ لەو کاتەدا لەکام جەھەنەم بووی مەراد!؟\n- گەورەم ئەو پیاوە کە ھاتبوو نەبی ڕزگار کردووە پیاوێکی ئاسایی نەبووە، وەک کێشکچییەکان ئەڵێن ھەر لە ماوەیەکی کورتدا شمشیری ھەموویانی لەدەست دەرھێناوە، ئەڵێن پیاوێکی باڵابەرزی بەھێز بوو، و ھیچ دەنگیشی لێوە نەھاتووە قوربان.\n- ئەمانە قسەی پووچن مەراد، من دەستوور ئەدەم ھەموو ئەو کێشکچییانە بکوژن،... مەراد بڕۆ بزانە لەدەرێ چ باسە!؟... ھا چبوو؟\n- قوربان یەکێک لە کێشکچییەکان بوو، ئەم دەسرە ھەورییەی ھێناوەتە خزمەتت ئەی گوت کابرا بەم دەسرەیە دەستی ئەوی بەستووە.\n- بێنە بزانم...\n- فەرموو قوربان، فەرموو.\n- ئھ... ئەم دەسرەیە!؟... لاس!؟ ئەھای لاس؟...\n- بەڵێ گەورەم.\n- ئەم دەسرەیە دەناسی کوڕم؟\n- بەڵێ گەورەم ھی منە. دەسرەی بەرخەنجەری منە.\n- ئەکرێ پێم بڵێی چۆن بووە بە دەسرەی تۆ دەستی ئەو پیاوە بەسراوە؟\n- ئەو پیاوە من بووم! ئەوی کە نەبی ڕزگار کرد من بووم.\n- تۆ؟ بۆچی؟ تۆ وەڵامت نییە بیدەیەوە؟ ئۆھ لاس، خۆم ئەزانم چونکە لات وایە من و نەبی جیاوازیمان نییە! ھەردووکمان پیاوکوژ و خوێنمژین، بەڵام لاس ھەرچی بێ من باوکی تۆم، مەراد... مەراد\n- بەڵێ سەروەرم... بەڵێ\n- دەستی ئەو بێ ئەمەکە ببەستەوە و بیبە دەرەوە.\n- ھەمووتان بچنە دەرەوە ھەمووتان یاڵڵا گووم بن یاڵڵا بڕۆن... ئۆھ کڵۆڵی و چارەڕەشی چەندە بە ئاواتەوە بووم خودا کوڕێکم بداتێ، کوڕێک لە من و لە شەم لەسەر پشتی شێر و ئێستا ئەو کوڕە لەگەڵ دوژمنی من بۆتە ھاودەست،... بەڵام، بەڵام من ئەزانم ئەبێ چبکەم، خۆم ئەزانم ئەبێ چی بکەم.\n- قوربان ھەر دە کەسەکە ئامادەن، دەستوور چییە؟ لاسە شۆڕیشی لە مەیدانە.\n- بڕۆین مەراد، ئەمڕۆ گۆڵمەزێکی خۆشمان بەدەستەوەیە... بڕۆین\n- فەرموو بابڕۆین...\n- گوێ بگرن، ئێوە دە کەس بوون و نەتان توانی ئەسیرێک بپارێزن، لاس کوڕی من دوژمنی لە بەند ڕزگار کرد، کە وەھایە پێویستە ئێوە بە تێکڕایی دەگەڵ لاس بەشەڕبێن، ئەگەر بیکوژن لاس بەسزای خۆی گەیشتووە، ئەگەر ئەویش ئێوە بکوژێ، ئێوە ئاکامی خوێڕیەتی خۆتان وەرگرتۆتەوە... دەی جا ئێستا دەست پێ بکەن...\n- ئەوانە برای منن شمشیر لە من ناکێشن و ئەمنیش خۆینی ئەوان ناڕێژم.\n- ئەمە دەستووری ئەحمەدخانە ، ئەبێ بەڕێوە بچێ، یاڵڵا... دەست پێ بکەن\n- وەرنە پێشەوە بمکوژن، بەڵام من ناتانکوژم.\n- تۆ ترساوی لاس، کوڕی سەر پشتی شێران نابێ بترسێ.\n- ناگەورەم من ناترسم بەڵام لە برا کوشتن بێزارم... گای ئێوە ترسەنۆک بۆ ڕزگار بوونی خۆتان خەریکن من ئەکوژن ھا...؟ باشترە ئێمە شەڕ نەکەین، با خان ھەموومان بکوژێ\n- نا... دەستووری خانە ئەبێ بەڕێوەبچێ بگرە سەروەرم...\n- ھا کە وایە ناچارم بیکەم... جا... ھا بیگرە...\n- ئاھ... ھ...\n- ھانێ ئەوەش بۆ تۆ...\n- ھا ئەوەش بەشی تۆ\n- ئافەرین لاس، سەد ئافەرین\n- ھابگرە ئەوەش بۆ تۆ کە دواین کەسی.\n- ئافەرین لاس... ئافەرین، لاس ھەر دەیانی لە مەیدان دەرکرد، بەدەستووری من ھەم لاس و ھەم ئەم کێشکچییانەی ئازادن، من لە تاوانیان خۆش بووم.\n- لێبوردن ھی گەورەیە سەروەرم، کە وەھایە با بچم ئەم ھەواڵە بدەم بەلاس و بیھێنمە خزمەت خانی مەزن.\n- نا مەراد پێویست ناکا بێتە لام، ئەو ئێستا زۆر ئاڵۆزە لێی گەڕێ باتووڕەیی و پەژارەی دامرکێ، ئەوجار خۆم قسەی لەگەڵ دەکەم ئەوە من ڕۆیشتم مەراد.\n- فەرموو قوربان لاس لەو کاتەوە ئیتر کزو مات ببوو، لە گۆشەیەکا دائەنیشت و بیری ئەکردەوە، تەنانەت لە بارەی جوانی و ھەڵبەست و زانستیشەوە قسەی نەدەکرد، لە ھاودەنگەکانی کەنارەی گرتبوو، لەو ماوەیدا ئەحمەد خان ھەرچی ویستی دڵی بھێنێتەوە جێ بۆی نەکرا، وردە وردە قاو داکەوت کە لاس چەشنە شێتییەکی بەسەراھاتووە، بەڵام لەڕاستیدا وەھا نەبوو، لاس خەونی بە کچێکەوە دیبوو، و لە خەوەکەدا ئاشقی ببوو- لەبەر ئەمە پێی خۆش بوو بە تەنیا بێ و بیر لەو پەرییە بکاتەوە کە شەوێک ھاتبووە خەوی و دەرگای بەھەشتی باوەشی خۆی بۆ ئاواڵە کردبوو، پاشان لە کاتی ڕۆشتنیا پێی گووتبوو من لە کوێستانێکی سەرسەوز و بەھاراویدا ئەژیم بمدۆزەرەوە. لاس لەو کات دا نزیکەی ٢٠ساڵ تەمەنی بوو، و برایەکی چاردە ساڵەشی ھەبوو کە زۆری خۆش دەویست.\n- نا... ھیچ سوودی نییە، ئیتر ھیچ شتێک خۆشم ناکا... خودایە من بە جوانی پیرم، بەڵام نا، نابێ ھیوابڕاو بم، ئەبێ بکەومە شوێنی، ئەبێ یەکجار جوان بێ، ھەروەک لە خەوەکەما دیتم، باڵا بەرز، کەمەر باریکە، بەناز، دوو چاوی گەش، دوو پرچی ڕەشی ئاوریشمی، پێکەنینێک وەک بزەی مانگەشەو... ئاھ کەسێک بەرەو ئێرە دێ! بۆ من تەنیا دیتنی خۆم بەسە ھەر ئەتوانم دیتنی ئادەمیزادێک ھەموار کەم، ئەویش خۆمم، بەڵام بریا تەنانەت خۆشم ھەواڵی خۆم نەبوایە... چەندە ناخۆشە...\n- ئاھ کوڕم ئەمەوێ قسەت لەگەڵ بکەم.\n- زۆر سەیرە کوڕ و باوکێک ئەوەندە لێک دوور بن، وا نییە گەورەم!؟\n- ئۆ بۆچ کوڕم بۆچ، ھەم سەیرە ھەم ناخۆشە، بەڵام ڕۆڵەم، ئەوەی وا دووری ئەکا تۆی.\n- وە ئەوەش کەوا ھیچ گوێ ناداتە ویستی کەسێکی تر تۆی قوربان.\n- تۆ خوێندەواری کوڕم، ماوەی چەند ساڵ سەرت بەم کتێبە پەڕزەردە پەرپووتانەدا گرت، بەڵام ژیان کوڕم لەناو کتێبا نییە کوڕم لەدەرەوەیە، لەسەر ئەم سەر زەوییە بڕوانە کوڕم بڕوانە ئەم خۆرەتاوە ھەست دەکەم، گوێم لە دەنگی ئەم مەلانەیە، تەنانەت شنەی ئەم شەماڵە لەسەر خۆیشە ھەست دەکەم ئەمەیە ژیان، کە وەھایە من زیندووم، من زیندووم کوڕم، و زیندووش نیازی ھەیە، بەمە کە فەرمانی ڕەوابێ.\n- ھەموو کەس لێ بترسێ، پڕبەدڵ ناخۆشیان بۆی، بەڵام لە ترسان بە قسەی بکەن... ھا؟ ئەمەیە مانای نیازی ژیان گەورەم!؟\n- پیاوی پیاو ئەبێ دۆست و دوژمنی ھەبێ کوڕم، دۆستەکانی خۆشیان بوێ و دوژمنەکانی لێی بترسێن، مەگەر نەتبیستووە دەڵێن گەورەیی پیاو بە ژمارەی دۆست و دوژمنی ڕا دەردەکەوێ؟\n- بەڵێ سەروەرم، بەڵام پیاو ئەتوانێ کارێ بکا کە دوژمنی نەبێ و ھەموو کەس خۆشی بوێ.\n- بە ھەڵە چووی کوڕم، بە ھەڵە چووی، لەو کاتەوە دونیا دروست کراوە ئادەمیزادێک نەھاتووە کە ھیچ دوژمنی نەبووبێ، مەگەر خوێڕی و بەڕەڵڵا و پیاوی بێ بایەخ کە ئەوانیش خۆیان دوژمنی خۆیانن، دوژمنی ناو و پلە و پایەیی خۆیانن، ئێستا پێم بڵێ کوڕم، ئەتۆ ئەتەوێ چبکەی.\n- ئەڕۆم بابە، ئەڕۆم بۆ جێگایەکی کە ھیچ کەس نەمناسێ.\n- ئۆ لاس، لاس مەگەر شێت بووی. بۆ کوێ ئەتەوێ بچی؟ ئاخر من تێناگەم تۆ چیت کەمە کوڕم.\n- من ئەوەم کەمە ھێشتا نازانم کێم؟ بۆچ ئەژیم، ھێشتا نازانم ژیان یانی چی، ئەچم ژیان بدۆزمەوە.\n- تۆ بەجارێ ئاوەزت تێکچووە کوڕم، بۆوەی نابی پیاو لەگەڵت بدوێ، خۆت دەزانی چۆنت پێ باشە وابکە.\n- من نامەوێ ببمە ھۆی نارەحەتی تۆ گەورەم، بەڵام ناچارم سەری خۆم ھەڵگرم، ڕەنگە بەختەوەری لە ھەرێمێکی تر چاوەڕێی من بێ.\n- بۆ ھەر جەھەنەمێک ئەچی بچۆ، بەڵام لەبیرت نەچێ لاس! ئەتۆ ترسەنۆکی، ناوی بەرزی خانەدانی خۆت پێ ناپارێزرێ بۆیە ڕادەکەی، ئیتر قسەیەکم نییە لاس من ڕۆیشتم.\n- بەخێر چی گەورەم.\n- ئەی ھەر ئەو ڕاستی ئەکرد، پیاو ناتوانێ ھەموو کەس لە خۆی ڕازی کا دەی ئێستا دەبێ چبکەم، تەنیا ڕێگام ئەمەیە کە بڕۆم بەرەو چارەنووس، ئەم ھەموو چەپڵەڕێزانەی بۆیان دەکردم چەند پیاوی ورد و درشت ئافەرینیان بۆ ئەناردم بەشانازیمەوە ھەڵپەڕکێیان دەکردە. ھەموویان ئەمانە لە گوێمدا ئەزرینگێتەوە... ئاخ...\nچی؟ ھەرای پیاوانی شەڕانی، حیلەی ئەسپ و ناڵەی برینداران دێتە بەر گوێم، فەرمانی ھێرشی باوکم. خودای گەورە وڵات یەک پارچە ئەبووە بە تەمومژ بە ئاگر و خوێن...\n- ئاھ.. ئەڤ... ئەڤ... ھا...\n- ئامانیان مەدەن... بیانکوژن... ھا لەسەری منو کەوێ گەنجانی باڵەکی ڕۆژی پیاوەتییە...بیانکوژن...\n- نا ئیتر ئێرە جێی من نییە، ئەبێ بڕۆم، ھەرئەم شۆ.\nسوارە ئیلخانیزادە. «لاس و خەزاڵ/٤». ڤەژین بوکس. www.vejinbooks.com. سەردانی ڕێکەوتی ٢٠١٩/٠٩/٢٤.\nوەرگیراو لە «http://www.vejinbooks.com/index.php?title=لاس_و_خەزاڵ/٤&oldid=10252»


كۆمه‌ڵی دادگه‌ری كوردستان\nكۆمه‌ڵی دادگه‌ری كوردستان جوڵانەوەیەکی ئیسلامییە لە کوردستانی باشوور. له سه‌ره‌تاوه تا كۆنگره‌ی 4 كه 2021 به‌سترا ناوی کۆمەڵی ئیسلامیی کوردستان بوو به‌ڵام له كۆنگره‌ی 4 ناوه‌كه‌یان گۆڕی بۆ كۆمه‌ڵی دادگه‌ری كوردستان.\nکۆمەڵ کە لەلایەن عەلی باپیرەوە لە مایسی 2001 دامەزرێنراوە، ڕێکاری سوننەو جەماعە جێبەجێ دەکات. باپیر پێشتر ئەندامی سەرکردایەتی و پاشتر مەکتەبی سیاسیی بزووتنەوەی ئیسلامیی کوردستان بووە. کۆمەڵ بودجەکەی لە حکوومەتی ھەرێمی کوردستان وەردەگرێ.\nکۆمەڵ لە ھاوپەیمانێتی کوردستانی له ھەڵبژاردنەکەی 2005ی عێراق بەشدار نەبوو و بە لیستی سەربەخۆ بەشداری کرد. زیاتر لە 6000 دەنگ، نزیکەی 0٫7٪ی ڕێژەی دەنگەکانی بەدەست ھێنا بەمەش بووە خاوەنی دوو کورسی لە پەرلەمانی کاتیی عێراقدا.\nدوای ھەڵبژاردنەکان، کۆمەڵ قایل بوو بەوەی پەیوەندی بکات بە ھاوپەیمانێتی کوردییەوە لە ئەنجومەنی نوێنەرانی عێراقیدا.\nتا ئێستا 4 كۆنگره‌ی به‌ستووه‌و عه‌لی باپیر سه‌رۆكی كۆمه‌ڵی دادگه‌ری كوردستانه.


ئەحمەد تورك: نابێت كوردى پارچەكانى ديكە هەموو بار بخەنە سەر پشتى باكوور\n10:14 - 19/01/2019\nئەحمەد تورك: نابێت كوردى پارچەكانى ديكە هەموو بار بخەنە سەر پشتى باكوور\nئەحمەد تورك، ئەو سیاسەتمەدارە كوردەیە كە هەڵكشانی تەمەن تەنگی پێهەڵنەچنیووە، هەرچەندە تەمەنی لە سەرووی ٧٦ ساڵیدا، بەڵام كە قسەی لەگەڵ دەكەیت وەكو ئەوەی پێشوەخت بزانێ چ پرسیارێكی لێدەكەیت، بە بیرێكی تیژ و بێ سێ و دوو یەكسەر وەڵامت دەداتەوە، وەكو ئەوەی بزانێ رۆژنامەنووس بەدوای چ وەڵامێكدا دەگەرێت، وەڵامێكی پڕ بەپێستی پرسیارەكە دەداتەوە. بەهیچ پرسیارێك هەڵناچێت، ئەگەر بەدڵیشی نەبێت. ئەوەی تورك لە سیاسیەكانی دیكەدا جیادەكاتەوە، واقیعیەتە. ئەو دەتوانێ لەگەڵ هەموو واقیعەكاندا خۆی بگونجێنێت. مێژووی سیاسی ئەم پیاوە ئاماژەیەكی روونە بەم راستیە.\nئەحمەد تورك لەم دیمانەیەدا دەربارەی رووداوەكانی ناوچەكە، ئەو بارودۆخەی خۆرئاوای كوردستان پێیدا تێپەڕدەبێت و هەڵبژاردنی داهاتووی شارەوانییه‌كانی توركیا وەڵامی پرسیارەكانی (پەیسەر پرێس) دەداتەوە.\nپه‌یسه‌ر پرێس: لە كۆتایی مانگی ئازاری داهاتوودا، هەڵبژاردنی شارەوانی لە توركیادا ئەنجام دەدرێت. وەكو هه‌ده‌په (پارتی دیموكراتی گەلان) تا چەند گەشبینن بە بەدەستهێنانی ئەنجامی باش؟\nئەحمەد تورك: ئەو سیاسەتەی ئەمڕۆ لەسەر گەلی كورد پەیڕەو دەكرێت، سیاسەتێكی دژ بە دیموكراسیە. هەموو دەزانن، قایوومیان لەسەر شارەوانییه‌كانی كوردستان سەپاندن. پێموایە گەل وەڵامی ئەم سیاسەتە لە هەڵبژاردن دەداتەوە كە حساب بۆ ئیرادەی گەل ناكات. هەڵبژاردنی شارەوانییەكان بە گوێرەی ویستی جەماوەر ئەنجام دەگرێت.\nپه‌یسه‌ر پرێس: پلان و ستراتیژی هه‌ده‌په بۆ هەڵبژاردنی داهاتوو چیە؟ لەسەر چ بنەمایەك داڕێژراوە؟\nئەحمەد تورك: یەكەم: هەوڵ دەدەین، هەموو رەهەندەكانی ئەم سیاسەتەی لەسەر كورد پەیڕەو دەكرێت، بۆ خەڵك روون بكەینەوە و مەترسیەكان بخەینەڕوو. دووەم: ستراتیژی بەڕێوەبردنی خۆمان دەخەینەڕوو كە بریتیە لە پێشكەشكردنی خزمەتگوزاریەكان لە رێگای نوێنەرانی گەل و ئیرادەی گەل. هەوڵ دەدەین ئەمانە روون بكەینەوە. كاتێك جەماوەر لەسەر سندوقی دەنگدان نوێنەری خۆی دیاردەكات، بەڵام دەوڵەت ئەو نوێنەرە قەبوڵ ناكات و لە جێگای ئەو قایووم و كەسێكی نەناسراو دادەنێت، پێموانییه گەل ئەمە قەبوڵ بكات. لە كەمپینی هەڵبژاردن هەوڵ دەدەین تیشك بخەینە سەر ئەم هەموو تەوەرانە. پێموایە گەل لە هەڵبژاردن پەیامی "ئەو سیاسەتی ئێوە پەیڕەوی دەكەن قەبوڵ ناكەین" دەداتە دەوڵەت و دەسەڵات. كەواتە سیاسەتی ئێمە پەیوەست بە شارەوانییه‌كان دوو لایەنی هەیە.\nیەكەم: بۆ خزمەتكردنی جەماوەر و كۆمەڵگایە. دووەم: پووچەڵكردنەوەی ئەم سیاسەتەیە كە بە زەبری هێز و دەسەڵات بە شێوەیەكی نا دیموكراسی پەیڕەو دەكرێت.\nلە واقیعی ئەمڕۆی باكووری كوردستاندا نە مافی دیموكراسی، نە مافی سیاسەت و نە مافی مرۆڤ هیچیان نەماوە\nپه‌یسه‌ر پرێس: لەدوای ٢٢ تەمموزی ٢٠١٥، كە جارێكی دیكە شەڕ لە نێوان پەكەكە و سوپای توركیادا دەستی پێكردەوە، دوو هەڵبژاردن لە توركیا ئەنجامدراوە. بە گوێرەی ئەنجامەكان دەنگی هه‌ده‌په لە هەردوو هەڵبژاردنەكەدا كوورتی هێناوە و لە بەرامبەردا دەنگی ئاكەپە هەڵكشاوە. ئەمە چۆن دەخوێنەوە؟\nئەحمەد تورك: نەخێر، دەنگی هه‌ده‌په لە كورتی نەداوە. دەسەڵات فڕوفێڵ و چەندین رێگای سەختەكاری بەكارهێناوە، بۆ ئەوەی دەنگی خۆی زیاد بكات و بانگەشەی كوورتهێنانی دەنگی ئێمەش بكات. هەڕەشە، چاوسووركردنەوە لە میللەت دەكرێت. لە كەشێكی نا دیموكراسیدا ئەم هەڵبژاردنانە بەڕێوەدەچن. ئەمڕۆ بەهەمان شێوە دەستكاری تۆماری دەنگدەران دەكرێت، لە شوێنێك هەندێك كەس بۆ شوێنێكی دوور دەگوازنەوە، لەبەرامبەردا دەنگدەری خۆیان دیێنە شوێنی ئەوانەی گواستراونەتەوە دادەنێن. ئەگەر نا جەماوەر، خاوەندرایەتی دەكات لە دەستكەوتەكان، لە خەبات و قوربانیدان.\nلە واقیعی ئەمڕۆی باكووری كوردستاندا نە مافی دیموكراسی، نە مافی سیاسەت و نە مافی مرۆڤ هیچیان نەماوە. بەهەموو شێوازێك هەوڵ دەدەن خەباتی گەلی كورد پووچەڵ بكەنەوە و تووشی شكستی بكەن.\nپه‌یسه‌ر پرێس: لە خۆرئاوای كوردستاندا چەندین گۆڕانكاری سیاسی روویداوە كە راستەوخۆ یان ناڕاستەوخۆ پەیوەندیان بە باكووری كوردستانەوە هەیە. یەكێك لەو رووداوانە تویتەكەی دۆناڵد تره‌مپ بوو كە دەڵێت: هێزەكانمان لە سوریادا دەكێشینەوە". یەكەم جار كە زانیت تره‌مپ بڕیاری كشانەوەی هێزەكانی لە خۆرئاوا داوە، چی بە مێشكدا تێپەڕی؟\nئەحمەد تورك: ناتوانین بە هەموو شێوەیەك پشت بە وڵاتانی ئیمپریالیست ببەستین. چونكە سیاسەتی ئەوانە رۆژانەیە و لەسەر بنەمای بەرژەوەندی بەڕێوەدەچێت. پێویستە گەل متمانە بەهێزی خۆی بكات. دوو مانگە تره‌مپ لەلایەك دەڵێت:" كورد دەپارێزم" لەلایەكەی دیكەش دەڵێت:" سوپاكەم دەكێشمەوە". سیاسەتێك بەڕێوەدەبات كە كەس لێی تێناگات. ئەوەی دیارە تره‌مپ سیاسەتێكی تەندروست و راستگۆیانە پەیڕەو ناكات. ئەوەی بە سیاسەتی نێودەوڵەتیەوە دیارە، بەدوای پاراستنی بەرژەوەندیەكانیان كەوتوون. فۆكس دەخەنە سەر شتێك، بەڵام مەبەستیان شتێكی دیكەیە.\nجیهان هەموو دەبینێ، ئەوەی باج و قوربانی هەرە گەورەی لەدژی چەتە و توندڕەوە ئیسلامیەكان داوە كوردە. لەبەرامبەر ئەو قوربانییه‌دا پێموایە جیهان وەكو ئەكتەرێكی رۆژهەڵاتی ناوەڕاست سەیری كورد دەكات.\nكاتێك كوردی باشوور و كوردەكانی دیكە بێدەنگ بن، كوردی باكوور بەتەنیا ناتوانێت گۆڕانكاری لە سیاسەتدا ئەنجام بدات\nپه‌یسه‌ر پرێس: توركیا بەردەوامە لەسەر هەڕەشەكانی، جەخت لە هێڕشكردنە سەر خۆرئاوای كوردستان دەكاتەوە. بۆ راگرتنی هێڕشەكانی توركیا میللەتی كورد لە هەموو پارچەكانی كوردستاندا چاوی لەسەر باكووری كوردستانە بۆ ئەوەی بتوانێ رێگا لە هێڕشی توركیا بگرێت. ئێوە وەكو بزوتنەوەی كورد و هه‌ده‌په لە باكووری كوردستان چیتان لە دەستدێت بۆ ئه‌وه‌ی ئاستەنگ له‌به‌رده‌م هێرشه‌كانی توركیا درووست بكەن؟\nئەحمەد تورك: لە راستیدا هێز و توانای ئێمە بەرچاوە. سیاسەتێكی دەوڵەت هەیە، ئەو توانایەمان نییه بیر و هزری ئەوان بگۆڕین. بەڵام ناڕازیبوونی خۆمان دەردەبڕین. بە دەوڵەت و دەسەڵات دەڵێین، ئەوەی ئێوە بیری لێدەكەنەوە و دەیكەن نە راستە. دوژمنایەتكردنی كورد هیچ لە بەرژەوەندی كورد و تورك دانییه. بەڵام بە تەنیا ناتوانین ئەم هێڕشانە ئاستەنگ بكەین. دەبێت هەموو كورد لە هەر چوار پارچەی كوردستان و جیهان لەدژی ئەم سیاسەتە دەنگهەڵبڕن. تاقەتی باكوور بە تەنیا بەم بارە ناشكێت، كاتێك باشوور، خۆرئاوا و كوردەكانی دیكە بێدەنگی هەڵبژێرن، لە بواری دیپلۆماسیدا هەوڵەكانیان نەخەنەگەڕ، لەهەموو جیهاندا لەدژی ئەم هێڕشە نەوەستنەوە، بارەكە بخەنە سەر شانی كوردانی باكوور، شتێك بە شتێك نابێت و مەسەلەكە سەرەڕاست ناكاتەوە.\nبۆ ئەم رۆژە بوو، كە هاواری سازدانی كۆنگرەی نەتەوەییمان دەكرد. بۆ ئەمە بوو كە داوای پەیڕەوكردنی سیاسەتێكی هاوبەشی كوردیمان دەكرد. كاتێك كوردی باشوور و كوردەكانی دیكە بێدەنگ بن، كوردی باكوور بەتەنیا ناتوانێت گۆڕانكاری لە سیاسەتدا ئەنجام بدات.\nپه‌یسه‌ر پرێس: ئاكەپە – مەهەپە بەیەكەوە رێككەوتنیان هەیە و ئەوەی دیارە لە داهاتوویەكی مەوداكوورتدا ئەم رێككەوتنە هەڵناوەشێتەوە. لە سایەی ئەم بارودۆخەی ئەم رێككەوتنە دروستی كردووە، هیچ هیوایەكتان هەیە جارێكی دیكە پڕۆسەی چارەسەری دەست پێبكاتەوە؟\nئەحمەد تورك: لەم ساتەوەختدا ئەمەیان زۆر زەحمەتە. بەهۆی ئەوەی بەسەر كوردیان هێناوە، ئەو سیاسەتەی لەسەر كورد پەیڕەو كراوە، پێموانییه دەوڵەت و دەسەڵات توانای ئەوەی مابێت لە ئەمڕۆ بەدواوە كورد لە باوەش بگرێت و یان هەنگاوێكی ئەرێنی بنێت. بێگومان ئامانجی سیاسەتی ئێمە بەرقەراركردنی ئاشتیە، بەردەوام خوازیارین لەم ناوچەیەدا ئاشتی بێتەدی، هەموو لایەك بگاتە مافەكانی. بەڵام پێموانییه ئەم سیاسەتی ئەمڕۆ پەیڕەو دەكرێت، توانای بەرقەراركردنی ئاشتی هەبێت. لەو باوەڕەدانیم لە مەوداكوورتدا واز لەم سیاسەتە بێنن و سیاسەتێكی جیاوازتر بگرنەبەر. ناكرێت ئەمڕۆ سیاسەتێكی دیموكراتیانە پەیڕەو بكرێت.\nئەوانەی دەخوازن پڕۆسەی ئاشتی دەسپیێبكاتەوە، پێویست بە گوشاری جدی هەوڵەكانیان بخەنەگەڕ\nپه‌یسه‌ر پرێس: بە گوێرەی هەندێك لە شرۆڤەكارانی بواری سیاسەت، ئەمریكا و یەكێتی ئەوروپا ناخوازن توركیا هێڕش بكاتە سەر خۆرئاوای كوردستان. بۆ ئەوەی ئەم هێڕشە ئاستەنگ بكەن، گوشار لە توركیا و ئەردۆغان دەكەن بۆ ئەوەی لەناوخۆی توركیادا ئاشتی و چارەسەری بەدیبێت. پێتوایە گوشاری دەرەكی بتوانێ ئەردۆغان ملكەچی چارەسەری بكات لەناوخۆی توركیادا؟\nئەحمەد تورك: كاتێك گوشارێكی جدی هەبێت، بێگومان كاریگەری خۆی هەیە. بەڵام بە قسەیەك و لێدوانێك سیاسەتی ئەردۆغان ناگۆردرێت. ئەوانەی دەخوازن پڕۆسەی ئاشتی دەسپیێبكاتەوە، پێویست بە گوشاری جدی هەوڵەكانیان بخەنەگەڕ. ئاشتی و دیموكراسی ناوچەكە پێویستی بە هەوڵی جدی و نائاسایی هەیە.\nپه‌یسه‌ر پرێس: ئاكەپە – مەهەپە لە ئێستادا هاوپەیمانن، هیچ باكیان بە ئۆپۆزیسیۆنی توركیا نییه. پێتوایە بەبێ هەبوونی ئۆپۆزسیۆنێكی بەهێز و خاوەن ستراتیژ، گۆڕانكاری لە هاوسەنگی هێزدا دروست ببێت لە هەڵبژاردنی داهاتووی شارەوانییه‌كاندا؟\nئەحمەد تورك: ئۆپۆزسیۆنی توركیا دیموكراتخواز نییه و بەرگی لە دیموكراسی ناكات. ئەگەر ئۆپۆزسیۆن ئەوەندە سازشی لەگەڵ دەسەڵات نەبووایە، ئەمڕۆ تاكە كەسێك لە توركیا نەیدەتوانی بە ئارەزووی خۆی ئەوەی بخوازێت بیكات و بیڵێت. بۆیە ئۆپۆزسیۆنی گەورەی توركیا (مەبەستی جەهەپەیە) ئەمرۆ تاوانبارە. چونكە رێگای دیكتاتۆری كردەوە. بۆیە ئەگەر سیاسەتێك بە هزری دیموكراسیانە پەیڕەو نەكرێت، سیاسەت بەڕێوەناچێت. بۆ نموونە ئەمڕۆ ئێمە دەخوازین جەهەپە لە هەندێك شاری وەكو مێرسین، ئه‌ده‌نە و سامسۆنگ سەركەوتن بەدەست بێنێت لە هەڵبژاردنی داهاتوودا. لە بەرامبەر ئەمەدا جەهەپە دەخوازێ پەیوەندیەكانی لەگەڵ كورد بە نهێنی بێت و ئاشكرا نەبێت. ئەو كەسەی نەتوانێ بە كورد بڵێت چۆنی، نەتوانێ لە هەڵبژاردنەكان سیاسەتێكی هاوبەش لەگەڵ كورد بەڕێوەببات، چۆن دەتوانێ لە سیاسەتدا سەركەوتوو بێت. لە بەرامبەر ئەم شەپۆڵە بەهێزەی نەتەوەپەرستی چۆن دەتوانن گۆڕانكاری لە سیاسەتی دەوڵەتدا بكەن و سیاسەت بە دیموكراتی بكەن. راستە حكوومەت سیاسەتێكی دژ بە دیموكراسی بەڕێوەدەبات، بەڵام هۆكاری سەرەكی بۆ ئەوە دەگەڕێتەوە كە ئۆپۆزسیۆن خاوەنداریەتی لە دیموكراسیدا ناكات.\nئەو كەسەی نەتوانێ بە كورد بڵێت چۆنی چۆن دەتوانێ لە سیاسەتدا سەركەوتوو بێت؟\nپه‌یسه‌ر پرێس: محەمەد ئۆجالان، لە دوورگەی ئیمڕالی سەردانی عەبدولڵا ئۆجالانی برای كرد. چی لەم سەردانەدا دەخوێنیتەوە؟ ئایا لەمەودوا رێگا بە كەسوكاری ئۆجالان دەدرێت تا سەردانی بكەن؟\nئەحمەد تورك: ئامانج لە رێگەدان بە سەردانیكردنی ئۆجالان، تەنیا بۆ شكاندنی مانگرتن بوو، كە زیاتر لە دوو مانگە بۆ شكاندنی گۆشەگیری سەر ئۆجالان دەستپێكراوە. ئێمە خوازیارین رێگای دیموكراسی بكرێتەوە و گۆشەگیری نەمێنێت و ئۆجالان بتوانێ پارێزەرانی ببینێت. بێگومان ئەم سەردانەی محەمەد ئۆجالان بۆ نەمانی گۆشەگیری نەبووە، تەنیا بۆ شكاندنی مانگرتن بووە. سەردانێك نەبووە كە خزمەت بە ئاشتی و چارەسەری بكات.\nپه‌یسه‌ر پرێس: پەیامت بۆ خۆرئاوای كوردستان چیە پەیوەست بەو بارودۆخەی ئەم پارچەیە پێیدا تێپەڕدەبێت؟\nئەحمەد تورك: ئەمڕۆ سیاسەتێك بەڕێودەچێت لەسەر ئەم پارچەیە، كە خەڵكی خۆرئاوا لە هەموومان باشتر لێی تێدەگات. بەڵام ئەمڕۆ لەناو پارتە سیاسیەكانی خۆرئاوادا هەندێك گفتوگۆ هەیە، كە بە گوێرەی رۆحی ئەم سەردەمە نییه و كاتی بەسەرچووە. دەبێت بزانن كە لەسەر كورد سیاسەتێك بەڕێوەدەچێت، پێویستە بۆ بەرپەرچدانەوەی ئەم سیاسەتە و دابینكردنی پێویستیەكانی لەناوخۆیاندا دەست بە دانوستاندن بكەن و زۆر شت هەیە دەتوانن بە هاوبەشی ئەنجامی بدەن. چونكە بەبێ دیالۆگی كوردی – كوردی ناتوانرێت دەستكەوتەكان بپارێزرێنن، دەستكەوتی زیاتر بەدەست بێنن و كاریگەری لەسەر سیاسەتی جیهان دروست بكەن.\nپرسی ڕۆژهەڵاتی فورات بۆ ئەمریکا لە بڕیارەکانی ترەمپ گەورەترە\nسیاسەتی دەوڵەتی تورکیا کۆتایی هاتووە\nتورکیا هەموو ڕۆژیک بەدوای داگیرکاری و کودەتای نوێوەیە\nکوشتنی دوو پۆلیسە تورکەکە، ڕووداوێکی سیاسی نەبوو\nئەو کەسانەی لە ئاکپارتی جیادەبنەوە، سیمبولی دیموکراسی نین\nبۆ هەڵنەوەشانەوەی حكوومەتی ئەنقەرە، دەبووایە عەفرین داگیر بكرێت


(ڕەوانەکراوە لە بیتھۆڤنەوە)\nئەمە وەشانی جێگرتووە، لە ٢٩ی کانوونی یەکەمی ٢٠٢٠دا تاوتوێ کراوە.\n^ لۆرێنز، مایکڵ (زستانی ٢٠٠٧). "لێدوان لەسەر ڕاپۆرتەکەی واوراچ: ژیاننامەکانی ئەندریاس واورەچ و یۆھان سیبێرت، وەڵامەکانی شایندلەر بۆ ڕاپۆرتەکەیان و تەندروستی بێتھۆڤن و خواردنەوەی ئەلکھوول". جۆرناڵی بێتھۆڤن. سان جۆز: سەنتەرە گەورەکە بۆ لێکۆڵینەوە لە بێتھۆڤن. ٢٢ (٢): ٩٢–١٠٠. لە ڕەسەنەوە ئەرشیڤ کراوە لە ٢ی ئایاری ٢٠١٣. لە ڕێکەوتی ٣٠ی ئازاری ٢٠١٧ ھێنراوە. پارامەترەکە |ناونیشانی ئەرشیڤ= پشتگوێ خرا (یارمەتی); پارامەترەکە |بەستەری شکاو= پشتگوێ خرا (یارمەتی); پارامەترەکە |ڕێکەوتی بەدەستھێنان= پشتگوێ خرا (یارمەتی); پارامەترەکە |ڕێکەوتی ئەرشیڤ= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |date=, |archive-date= (یارمەتی)\nخانووی بێتھۆڤن لە بۆن\nوەرگیراو لە «https://ckb.wikipedia.org/w/index.php?title=لودڤیگ_ڤان_بێتھۆڤن&oldid=739867»\nئەم پەڕەیە دواجار لە ٠٢:١٣ی ٢٩ی کانوونی یەکەمی ٢٠٢٠ نوێ کراوەتەوە.


26 ی نۆڤەمبەری 2021، سەرۆکی پارتی یەکێتیی دیموکرات، بەناوی پانزە پەرلەمانتاری فەرەنسییەوە پڕۆژە بڕیارێکی بۆ داننان بە جینۆسایدی گەلی کورد لە عێراقدا پێشکێشی پەرلەمانی فەرەنسا کرد و، جگە لە گرووپی پارتی سۆسیالیستی فەرەنسا، حیزبەکەی فرانسوا میتران و فرانسوا هۆلاند، هیچ گرووپێک دەنگی پێنەدا، نە چەپی رادیکاڵ، نە حیزبەکەی سەرۆک ماکرۆن، نە سەوەزەکان و کۆمارییەکان، لەکاتێکدا هەموو ئەم گرووپانە خۆیان بە دۆستی نزیکی کورد دادەنێن.\nمن پێموایە چەند خاڵێکی گرنگ هەن کە دەکرێت بە وردی هەڵوەستەیان لەسەر بکرێت و، وەک بابەتی بیرکردنەوە و دواتر ستراتیژ بۆدانان کاریان لەسەر بکرێت.\n1-ئەم پڕۆژە بڕیارە گرنگە، چونکە لە بەهێزترین دەوڵەتی یەکێتی ئەورپادا ورووژێنراوە. ئەگەر تاوەکو دوێنێ پەیوەندی نێوان هەرێمی کوردستان و دەوڵەتی فەرەنسا لەسەر ئاستی پەیوەندی نێوان زلهێزێکی جیهان بە هەرێمێکی بچووکەوە بووبێت، ئیدی لەمەودوا پرسی کورد لە فەرەنسا پێدەنێتە قۆناخێکی گرنگترەوە، چونکە دەبێتە پرسی پەرلەمانێک کە گوزارشت لە کۆمەڵگەی فەرەنسی دەکات. واتە پەڕینەوەی پرسی کورد لە تەنیا چوارچێوەیەکی دەوڵەتییەوە بۆ چوارچێوەیەکی کۆمەڵگەیی و ئەمەش خۆی لە خۆیدا بایەخێکی زۆر تایبەتی هەیە.\n2- بەڵام پرسیاری سەرەکی لێرە بەدواوە بریتییە لەوەی کە تاوەکو چەند هەرێمی کوردستان دەتوانێت ستراتیژی تایبەتی بۆ ئەم قۆناخە نوێیە هەبێت و، تاوەکو چەند ئامادەیی تێدایە بۆ ئەوەی لەگەڵ زانیارییەکانی ئەم هەلومەرجە نوێیەدا مامەڵە بکات ؟ بۆنموونە ئایا هەرێمی کوردستان دەتوانێت ئەو کارە بکات لە فەرەنسا کە فەرەنسا لە کوردستاندا دەیکات ؟ لەکاتێکدا فەرەنسا زۆر کەمتر لە هەرێمی کوردستان پێویستی بەو کارەیە.\n3- سیاسەتی فەرەنسا لە هەرێمی کوردستان بە هەموو رووبەرەکاندا کشاوە، ئابووری، سیاسی، هونەری، کۆمەڵایەتی، کولتووری، سەربازی، ئاسایش، زانستی، پەروەردە و رێکخراوەکانی کۆمەڵگەی مەدەنی. ئایا هەرێمی کوردستان دەتوانێت گەورە بیربکاتەوە و بەنێو تەواوی جەستەی کۆمەڵگەی فەرەنسیدا بکشێت و پەیوەندیەکانی هەرێمی کوردستان لەو چوارچێوە تەسکە رزگار بکات کە ٣٠ ساڵ لەمەوبەر لەلایەن چەند ئەکتەرێکی فەرەنسییەوە دروستکراون ؟\n4- با کورد خۆیشی دان بە واقیعێکی کۆنکرێتیدا بنێت ! راستە گەیشتنی ئەم پڕۆژەیە بە پەرلەمانی فەرەنسا خۆی لە خۆیدا دەستکەوتێکی زۆر گەورەیە، بەڵام ئەوەش راستە کە شکستی کۆدەنگی پەرلەمانی فەرەنسا و دەنگنەدان بەم پڕۆژەیە بەشێکی گرنگیشی دەگەڕێتەوە بۆ خودی کورد خۆی. دەکرا دیالۆگی زیاتر لەگەڵ سەرۆکی پارتی یەکێتیی دیموکراتدا بکرێت بۆ ئەوەی پەلە نەکات لە پێشکێشکردنی بە پەرلەمان. دەکرا دیالۆگێکی بابەتیانەی قوڵ لەگەڵ حیزبەکەی سەرۆک ماکرۆندا دروستبکرێت بۆ ئەوەی بکرێتە هاوبەش و بیناکاری پڕۆژەکە نەک تەنیا بانگبکرێت بۆ دەنگدان. دەکرا کۆمارییەکان کە نوێنەرایەتی راستی فەرەنسا دەکەن و دۆستی مێژوویی کوردن، بهێنرێنە سەر خەت بۆ ئەوەی بەشداری لە داڕشتنی پڕۆژەکەدا بکەن و تەبەنی بکەن.\n5- هەروەک دەکرا دیالۆگێکی دەستەجەمعیی کوردیی، لەسەر ئاستی ناوخۆی هەرێمی کوردستان و لەسەر ئاستی ناوخۆی فەرەنسا لەسەر ئەم پڕۆژەیە بکرێت، پێش ئەوەی بگەیشتایەتە پەرلەمانی فەرەنسا. زۆر گرنگە کە کورد تێبگەن لەوەی کە ئەو پرسانەی پەیوەندییان بە بەرژەوەندییە باڵاکانی گەلی کوردستان و هەرێمی کوردستانەوە هەیە جیا بکەنەوە لەو پرسانەی کە تەنیا پەیوەندیان بە هاوکێشە ناوخۆییەکانی هەرێمی کوردستانەوە هەیە. کاتی ئەوە هاتووە کە دیپلۆماسی کوردی گەورە بیربکاتەوە و لە ئاستی پرسە گەورەکەی گەلی کوردستاندا بێت.\n6- خاڵێکی دیکەی زۆر گرنگ بریتییە لە پەیوەندی نێوان هەرێمی کوردستان و عێراق. راستە لە ٢٠٠٣ ەوە تاوەکو ئەمڕۆ، پەیوەندی نێوان هەرێمی کوردستان و عێراق لەسەر چەمکی پێکهاتە بیناکراوە. واتە سێ پێکهاتە سەرەکییەکەی عێراق کە بریتین لە شیعە و کورد و سوننە. پێموایە کاتی ئەوە هاتووە هەرێمی کوردستان ئەم پارادیگمە بەجێبێڵێ و بۆ سەرلەنوێ بیناکردنەوەی پەیوەندییەکانی لەگەڵ عێراقدا پەنا بۆ پارادیگمێکی دیکە ببات، کە بە بۆچوونی من دەبێت بریتیبێ لە پارادیگمی جینۆسایدێک کە تائێستا بەردەوامە و هەمیشەش وەک گریمانەیەک لە پێشمانەوە رێدەکات.\n7- بە زمانێکی سادەتر، گرووپێکی تایبەتمەندی جینۆسایدکراو لەلایەن دەوڵەتێکەوە، بە بڕیاری جیۆپۆلیتیک ناچارە بەوەی کە لەنێو هەمان دەوڵەتدا بمێنێتەوە، دەتوانێ لانیکەم وڵاتانی سیستمی ئەنتەرناسیۆنال قەناعەت پێبکات کە خودی ئەو پەیوەندییە لەگەڵ دەوڵەتی عێراقدا لەسەر بنەمای گرووپێکی جینۆسایدکراو بینابکرێتەوە. واتە چاندنی هەستکردن بە تاوانێکی هەمیشەیی لای عەقڵی دەوڵەتی عێراقی کە تاوانبارە بە جینۆسایدی گەلێکی جیاواز، دروست وەک ئەو هەستەی کە جولەکەکان تائێستاش لەنێو عەقڵی دەوڵەتیی ئەڵمانیدا چاندوویانە.\n8- لە دۆخێکی ئاوادا،کارە لەپێشینەکان گۆڕانکاریان بەسەردا دێت و چیتر ئەوەی هەرێمی کوردستان بە عێراقەوە دەبەستێتەوە مووچە نییە و، گرفتی سەرەکی هەرێمی کوردستان لەگەڵ بەغداد دا ناوچە جێناکۆکەکان و پرسی پێشمەرگە و پرسی نەوت نییە، بەڵکو پرسێکی وجودیی وەک جینۆسایدە. پارادیگمێکی لەم شێوەیە بەدڵنیاییەوە تەواوی سیستمی بیرکردنەوە و رەفتار و پەیوەندیمان لەگەڵ عێراقدا دەگۆڕێت و کورد وەک گرووپێکی جیاواز دەباتە قۆناخێکی دیکە لە ململانێی نوێوە کە پێویستی بە بەکارهێنانی بیرکردنەوەی جیاواز و چەکی جیاواز و ستراتیژ و ئامانجی جیاواز هەیە.\n132 جار خوێندراوه‌ته‌وه |


پێشڕەو ئیسماعیل : دبلۆماسی لوتکه ـ بەشی چوارەم . – WTARIKURD\nپرۆتۆکۆڵه دبلۆماسیه‌کان هێنده‌ی خودی دبلۆماسیه‌ت دێرینن . سه‌رجه‌م وه‌زاره‌ته‌کانی ده‌ره‌وه پرۆتۆکۆڵی نوسراوه‌یان هه‌یه و به‌شی جیاوازی تایبه‌ت به پرۆتۆکۆڵه‌کانیان هه‌یه . یه‌که‌مین پرۆتۆکۆڵی نوسراوه له سه‌ر نه‌خشه به‌ردینیه‌کانی ته‌ختی جه‌مشید له پایته‌ختی ئیمپراتۆریه‌تی هخامه‌نشینی (550 تا 330 پێش زایین ) دا دۆزراوه‌ته‌وه .\nکات و شوێنی کۆبونه‌وه‌کان\nکێشه‌ی شوێن به تایبه‌تی له نێوان سه‌رانی خاوه‌ن ڕابوردوی توند و تێژی ، جێگه‌ی مه‌ترسی لایه‌نی به‌رامبه‌ره و زۆر جار له‌به‌ر ئه‌و هۆیه یان هۆکانی باسکران شوێنێکی بێلایه‌ن هه‌ڵده‌بژێردرێت . له مێژووی کۆبونه‌وه‌ی سه‌رانی وڵاتان یان نوێنه‌رانیان گه‌لێك جار ئه‌مه په‌یڕه و کراوه . یه‌کێك له به‌ناوبانگترین ئه‌و به‌یه‌ك گه‌یشتنانه ، کۆبونه‌وه‌ی ناپلیۆن بۆناپارت و کایزه‌ر ئه‌لێکسانده‌ری یه‌که‌م بوو له 1807، له سه‌ر ڕووباری میمێڵ ( به ئینگلیزی نیمێن ) نزیك به شاری تیلسیتی لیتوانیا ، که ناوچه‌یه‌كی بێلایه‌ن بوو .


نەبەز گۆران: سیستەمێكی نەخۆش و ریفراندۆمێكی ڕووكەش. – WTARIKURD\nنەبەز گۆران: سیستەمێكی نەخۆش و ریفراندۆمێكی ڕووكەش.\nتەواوی ئەو سیستەمانەی لە جەوهەریاندا فاشییەتیان هەڵگرتووە، بۆ شاردنەوەی بیمارییەكانی خۆیان، سەرقاڵی شانۆی روكەشین. شانۆ روكەشییەكان لەسەر دوو رەهەند كاریان پێدەكرێت، یەكیان ناوخۆییە، ئەودیان دەرەوەیە. بۆ دیوە ناوخۆییەكە، كۆمەڵێك ئایدۆلۆژی خۆشبەخت، هەڵدەستن بە گەورەكردنی شانۆگەرییەكە و، مانایەكی رەمزی پێدەبەخشن. بۆ دیوە دەرەكیەكە، شانۆكە دەبێتە كەرەستەیەك بۆ داتاشینی دوژمنی كاتی. هەردوو دیوەكەش دەستهەڵگرتنە لە گوتاری (واقیع) و، فریودانی خەڵكە بە گوتاری (رەمزی).\nهەرێمی كوردستان لەڕووی سیستەمەوە، چ بە فۆرمە سیاسییەكەی، چ بە فۆرمە ئابوورییەكەی، بەتەواوەتی نەخۆشە. نەخۆشییەكانیشی هێندە سەخت و بونیادین، تەنانەت ئەوانەشی دینەمۆی دروستكردنی نەخۆشییەكانن، خۆیان دەرك بەم دۆخە دەكەن و، لەبەردەمیدا دەستەو ئەژنۆ وەستاون. سەرباری ئەم نەخۆشییە بونیادییانە، ئەوەی كەمێك جێگای شانازی ئایدۆلۆژییەكان و، بەرهەم هێنەرانی نەخۆشخستنی سیستەمن، كۆمەڵێك دامەزراوەبوون، ئەو دامەزراوانەش وێرانكران و، ئیدی شتێك نەما شانازی پێوە بكەن، بۆیە لە نەبوونی شانازیكردندا، ناچارن گوتاری رەمزی دور لە (واقیع) دروستبكەن و خۆیان و دونیا ئایدۆلۆژییەكەیانی پێوە سەرقاڵ بكەن.\nیەكێك لەو ئەكتەرانەی شانۆی ریفراندۆكەمە، كە خۆی لە پەرلەمانی عێراق، لەسەر (دەست پیسی_ پیسخۆری) دەركرا. لە لێدوانێكی زۆر كۆمیدیدا دەڵێت: ئەم ریفراندۆمە دەكەین، بەڵام مەرج نییە كاری پێبكەین.\nلەم رستە فریودەرانەدا دیمەنەكە بەتەواوەتی روونە، تەواوی شانۆگەرییەكە روكەشانەیە و، بەرێكردنی كاتە. حیزبی كوردیش لەبەر ئەوەی جەوهەرەكەی جەوهەرێكی فاشییانەیە، هەمیشە كاری لەسەر ئەوەكردووە، (واقیع) ئاوەژو بكاتەوە و فرامۆشی بكات، لەبری گەرانەوە بۆ كێشە بونیادییەكان و چارەسەركردنیان، شانۆی كاتی دروستكردوە. لە شانۆكانیشیدا گوتارێكی رەمزی هێناوە كردویەتی بەكەرەستەی كارەكانی خۆی. لەم گوتارە رەمزییەدا توانیویەتی دوژمنی كاتی دابتاشێت. داتاشینی دوژمنی كاتی، یەكێكە لە پایە بنەرەتییەكانی فاشییەت و حیزبی كوردی. هەر ئەو دوژمنەی لەكاتی شانۆكاندا دایاندەتاشێت، زۆرنابات دەبنە دۆستی خۆی. لەبەرئەوەی كۆمەڵگەی ئایدۆلۆژیش بارگاوی كراوە و بووەتە كۆمەڵگەیەكی ئاراستەكراو، ناپرسێت بۆچی دیمەنەكان بەم شێوەیەن!\nئەم ریفراندۆمە روكەشەی دەیبینین، نە دینەمۆیەكە بۆ دروستبوونی دەوڵەت، نە بروایەكی راستەقینەیە. بە لێدوانی ریفراندۆم چییەكاندا روونە، وەك پیشەی هەمیشەیان، دەیانەوێت تەنها پاییەك مابێت بەدەست ئەم هەرێمەوە ئەو پاییەش بێمانا بكەن و، وەك كۆی گوتارە راستەقینەكانی دیكە، بكرێتە رووداورێكی روكەشی و بخرێتە ناو دونیای شاشەكانەوە. گرنگ ئەوەیە لەم رووداوە رووكەشەدا بتوانرێت بۆ ساتێك لە كێشە (واقیع) ییەكان دوربكەونەوە. زیندوترین هێز لەم ساتانەدا ئەو هێزەیە بەبێ ترس، لەم رووكەش گەراییە بدات و، پشت لەو گوتارە رەمزییە فریودەرانەیە بكات و، گوتاری (واقیع) ی هەڵبژێرێت.\nگوتارە (واقعی)ییەكە ئەوەیە. دامەزراوەكان تێكشكێنراون. سیستەمەكە نەخۆشە بەواتای وشە. پاییەكانی دەوڵەت هەر هەموویان لەبنەوە هەڵتەكێنراون. حیزب و ئایدۆلۆژیای حیزبی و خێڵ، دەستی بەسەر دامەزراوە گرنگەكاندا گرتووە و خەریكی برەودانە بە مۆدێلە فاشییەكەی خۆی. لەرووی سیاسییەوە بووینەتە شوێنی گاڵتەپێكردنی میدیا جیهانییەكان. لەرووی ئابوورییەوە لەژێر قەرزی زۆر داین. لەرووی سەربازییەوە كار بۆ گەشەدان بە میلیشای تاكەكەسی و مەزهەبی و خێڵەكی دەكرێت. لەرووی متمانەوە رۆژ بەرۆژ متمانەی ناوچەكە بەرەو شوێنێكی مەترسیدار دەچێت. ئەم هەموو كێشە بنەرەتییە بوونیان هەیە و، حیزبی كوردی فەرامۆشیان دەكات و، لەبری ئەوە دێت دیمەنێك دەهێنێتە پێشەوە، دیمەنەكەش ئەنجامەكەی هەرچی بێت، جگە لە بێماناكردنی خەونێكی لە مێژینە، ئومێدێك نادات بەدەستەوە.\nكاتێك ئەوانەی خۆیان بەردەوام بە شێوازێكی فاشییانە خەریكی وێرانكردنی سیستەمەكە و، لێدانن لە رەنگەكانی دیموكراسی و ئازادی. كاتێك ئەوانەی بە درێژای مێژوویان گوتاری رەمزیان كردبێت بە دیوارێك بۆ پاراستنی دەسەڵاتە فاشی و ناتەندروستەكەی خۆیان، ئیدی چۆن دەتوانن ببنە بنەوانێك بۆ بە(واقیع) كردنی خەونێك؟!\nوەك هاونیشتیمانییەكی ئەم هەرێمە، دەرك بەو روكەش گەراییە دەكەم. كاتێكیش دژی ریفراندۆم دەبم، دژی خودی ریفراندۆمە واقیعییەكە نیم، دژی بەروكەشكردنی ریفراندۆمم. چونكە دڵنیام ئەوانەی ئێستا بوونەتە شیوەنگێری ئەم پرسە، بەیەك پۆست، یان یەك مامەڵەی ئابووری، نەك هەرێم، بەڵكو مێژووەكەشی دەخەنەوە ژێر دەستی عێراق. دژبوون لەگەڵ ریفراندۆمێكی لەم جۆرەی ئێستا كە روكەشە، واتای ئەوەیە كوردێكی راسستەقینەیت.


لە ماوەی سێ مانگی سەرەتای ئەمساڵ ٦٧ هاووڵاتیی کورد دەسبەسەر کراون\n12:40 - 4 پووشپەڕ 2720\nبیاڤی چالاکییەکان: "چالاکێکی ژینگەپارێزی، دوو چالاکی مەدەنی، چوار ڕۆژنامەنووس، پارێزەرێک، سێ چالاکی فەزای مەجازی، چالاکێکی مافی ژنان، دە چالاکی سوننی مەزهەب و دوو ئەندامی مەکتەب قورئان".\nهۆکار و چەشنی دەسبەسەر کردنی هاووڵاتییان: "٦٦ کەس لە هاووڵاتییان لەلایەن هێزە ئەمنییەتییەکانەوە و کەسێک لەلایەن لیباس شەخسییەکانەوە دەسبەسەر کراون".\nچارەنووسی ٦٥ کەس و شوێنی ڕاگرتنی ٣٥ کەس پاش دەسبەسەرکردنیان ناڕوونە.\nماڵی ٢٥ کەس لەلایەن هێزە ئەمنییەتی و ئیتلاعاتییەکانەوە هێرشی کراوەتە سەر و پشکێندراون و کەرەستەی شەخسیی ٣ هاووڵاتی لەلایەن ئەو هێزانەوە دەستی بەسەردا گیراوە.\n٣ هاووڵاتی لە کاتی دەسبەسەرکرانیاندا لەلایەن هێزە ئەمنییەتییەکانەوە ئازار و ئەشکەنجە دراون و هاووڵاتییەک بریندار بووە.\nدوو کەس لە دەسبەسەرکراوەکان ژن بوون.\nتەنیا تۆمەتی ١٤ کەس لە کاتی دەسبەسەریدا ڕوونە.\n٤ کەس بە تۆمەتی هاوکاری لەگەڵ یەکێک لە حیزبە کوردییەکان، ٣ کەس بە تۆمەتی ڕاگرتنی ئاڵای کوردستان، ٥ کەس بە تۆمەتی چالاکی لە فەزای مەجازی دژی کۆماری ئیسلامی، کەسێک بە تۆمەتی چالاکیی مەزهەبی و هاووڵاتییەک بە تۆمەتی هاوکاریکردنی زیندانییانی هەڵاتوو لە زیندانی سەقز.\nدەبێ بوترێت کە لەو ماوەیەدا، دەسبەسەرکردنی بە کۆمەڵ و سیستماتیک، بەتایبەت لە شارەکانی بانە و پیرانشار لەلایەن ناوەندە ئەمنییەتییەکانەوە ڕوویداوە (دەسبەسەرکردنی ١٣ کەس لە پیرانشار و ٨ کەس لە بانە).


حەسەن بەننا دوای هەڵوەشانی خیلافەت دەستی بە تێکۆشانێکی نوێی زیندو کردنەوە کرد\nگرام زێڕ 276.211\nبه رواری داگرتن : 2019-02-12 16:40\nئیستەمبوڵ - دکتۆر حوسێن عبدالقادر یەکێک لە بەڕێوبەرانی جەماعەتی ئیخوان باسی لەوە کرد، حەسەن بەننا دوای هەڵوەشانی خیلافەتی عوسمانیەکان دەستی بە تێکۆشانێکی نوێی زیندوو کردنەوە کرد.\nلە مانگی شوبات چەندین زانا و كەسایەتی ئایینی شەهید كراون بۆیە مانگی شوبات لە لایەن زۆرێك لە مسوڵمانەكان بە "مانگی شەهیدان" ناودەبرێت، لە ١٢ مانگی شوباتی ساڵی ١٩٤٩ حەسەن بەننا شەهید كرا. ٧٠مین ساڵیادی شەهید بوونی حەسەن بەننا بەرز ڕاگیرا.\nدکتۆر حوسێن عبدالقادر یەکێک لە بەڕێوبەرانی پارتی حوریەت و عەدالەت و یەکێک لە پێشەوایانی جەماعەتی ئیخوانە، سەبارەت بە شەهید حەسەن بەننا لێدوانی بۆ ئاژانسی هەواڵەکانی ئیلکە دا، دکتۆر حوسێن وتی، حەسەن بەننا دوای هەڵوەشانی خیلافەتی عوسمانیەکان جەماعەتی ئیخوانی دامەزراند.\nحوسێن عبدالقادر باسی لەوە کرد، لە ساڵی ١٩٢٤ ئەوڕوپییەکان توانیان خیلافەت هەڵبوەشێنن و شەهید حەسەن بەننا ٤ ساڵ دوای ئەو ڕووداوە جەماعەتی ئیخوانی دامەزراند. هەروەها ئیمام حەسەن بەننا پێش لە دامەزراندنی جەماعەتی ئیخوانیش چالاکییەکانی هەبوو بۆیە پێ دەوترا موجەددیدی عەسر.\nدکتۆر حوسێن عبدالقادر باسی لەوە کرد، ئیمام حەسەن بەننا توانی وەکو عومەری کوڕی عبدالعزیز دادپەروەری بە ئاسانی بڵاو بکات، دواتر وتی: وەکو ابن تیمیە و احمد بن حنبل لە فیقه شارەزا نەبوو. بەڵام یەکێک لە کارە گرنگەکانیی ئیمام حەسەن بەننا ئەوە بوو، لە ڕیسالەکانی دەلیلەکانی فقهی هێناوە کە دەوڵەتەکانی جیهان دەتوانن لە نیزامیان بە کار بێنن و لە شەریعەتی ئیسلام وەکو دەلیل بە کار بێندرێت. قاعیدەکانی دروست کردوە لە ٢٠ ئەساس پێک هاتوە و دەتوانێت تەواوی مسوڵمانەکانی جیهان لە ژێری کۆ بکاتەوە.\n"یەکێک لە ئامانجەکانی، دروست کردنی دەولەتی ئیسلامی بە دروست کردنی مرۆڤ بوو"\nدکتۆر حوسێن عبدالقادر لە بەردەوامی باسی لەوە کرد: ئیمام حەسەن بەننا ئەهلی تەسەوف بوو. کاتێک بۆ حەج چو بۆ مەککە لەوێ بەژداری کۆنفەرانسێک بوو کە کەسایەتەکانی گەورەی دەولەتان بەژدار بوون. دەبینێت ئەو کەسانە ناتوانن زمان و یان زاراوی وڵاتیان بە جوانی قسە بکەن. ئیمام حەسەن بەننا لەوێ بە عەرەبیی فەسیح قسە دەکات و سەرنجیان بۆ لای خۆ ڕادەکێشێت. زۆر لە سەر دروست کردنی کەسایەتی کاری دەکرد. یەکێک لە ئامانجەکانی، دروست کردنی دەولەتی ئیسلامی بە دروست کردنی مرۆڤ بوو. دەیوت "دەبێت لە سەرەتا بتوانین خۆمان دروست بکەین، ئەگەر ئەو شتە بتوانین بکەین ئەو کات دەتوانین کەسانێکی تریش دروست بکەین." ئیمام ئەوە دابەش کردبوو بۆ دروست بوونی کەسی مسوڵمان، دروست بوونی خانەوادەی مسوڵمان و لە کۆتایدا دروست بوونی کۆمەڵگای ئیسلامی و دروست بوونی دەولەتی ئیسلامی و گەڕانەوەی دووبارەی خیلافەت.\n"گەنجەکان هێزی توانای هەڵگری دۆزی ئیسلامن"\nدکتۆر حوسێن باسی لەوە کرد: ئیمام حەسەن بەننا زۆر گرنگی بە گەنجەکان دەدا. دەیوت زیندوو بوونی دووبارەی ئومەت بە گەنجەکانە. گەنجەکان هێزی توانای هەڵگری دۆزی ئیسلامن. وەکو بەلگە هەمو جارێک ئەو شتەی دەوت، کاتێک پێغەمبەری خودا دەستی بە کاری بانگەوازی کرد زۆربەی ئەو کەسانەی لە دەوروبەری بوون لە گەنجەکان بوون. یەکێکیتر لەو شتانەی ئیمام حەسەن بەننا گرنگی پێدەدا کۆنترۆڵی بیر و بیرۆکە بوو. گرنگی بە ئازادی دەدا. گرنگی بە ئافرەتەکانیش دەدا. ڕیسالەیەکی تایبەتی بۆیان نووسیوە. واتای ڕاستیی جیهادی ڕایگەیاند و گرنگی بە جیهاد دەدا. گرنگی بە عەقیدەی ئیسلامیش دەدا. هەروەها سەبارەت بەم بابەتە ڕیسالەی نووسیوە. ئامانجی ئەوە بوو کە دۆزەکەی ببێتە دۆزێکی جیهانی. بۆیە دەبینین کە بیری ئیخوان لە ئاسیا تا ئەوڕوپا لە هەموو کیشوەرەکان بڵاو بۆتەوە. چونکە دۆزەکەمان ئیسلامە. ئێمە دۆزێکی نوێ یان دینێکی نوێ دروستمان نەکردوە. لە تەواوی قاعیدە و بنەمەکانی ئیسلامی سوودمان وەردەگرین. بۆیە ئەو دۆزە بەردەوامە. (İLKHA\nبليته كان حەسەن بەننا ئیخوان إخوان المسلمین